Taxikári blokujú letisko v Záhrebe, Splite a Dubrovníku

Doprava na letisko je spomalená a riadi ju dopravná polícia.

ZÁHREB. Chorvátski taxikári sťažujú prístup k letiskám v Záhrebe, Splite a v Dubrovníku. Protestujú proti cenovej konkurencii alternatívne taxislužby Uber. Informoval o tom server BalkanInsight. Cestu z letiska do Dubrovníka cez mesta Obod a Plat blokujú podľa webu denníka Večernji list zhruba dve stovky taxíkov, doprava je spomalená a riadi ju dopravná polícia. Zhruba o 9. hodine stredoeurópskeho času začal aj protest niekoľkých sto taxikárov pred budovou letiska v Splite. Podľa vyjadrenia letisko nie je prevádzka zásadne obmedzený. Večernji list neprináša bližšie informácie o situácii v Záhrebe. Fotografie z miesta ukazujú dlhú kolónu taxíkov blokujúcich jeden jazdný pruh.


Kamerunský prezident Paul Biya zložil už svoj siedmy sľub

Paul Biya získal vo voľbách 71 percent hlasov.

YAOUNDÉ. V Kamerune sa v utorok konala inaugurácia prezidenta Paula Biyu, ktorý na tomto poste začal svoje siedme funkčné obdobie. Osemdesiatpäťročný politik zvíťazil vo voľbách, ktoré sa konali 7. októbra a sprevádzala ich nízka účasť najmä v anglicky hovoriacej časti krajiny. Získal 71 percent hlasov, za ním skončil so 14 percentami Maurice Kamto. Proti jeho znovuzvoleniu demonštrovali opozičné strany, pričom na severozápade a juhozápade krajiny, kde separatisti bojujú za samostatný anglicky hovoriaci štát Ambazonia, sa rozpútali ďalšie nepokoje. Biya vyzval oponentov, aby zložili zbrane a pohrozil, že v opačnom prípade zasiahne armáda. Vyjadril sa, že chce do krajiny vrátiť mier.V nedeľu večer pri Bamende, hlavnom meste nepokojného anglicky hovoriaceho regiónu, uniesli 79 študentov a troch zamestnancov školy. Generálny tajomník OSN António Guterres v utorok odsúdil tento čin a páchateľov vyzval, aby všetkých okamžite prepustili. Dodal tiež, že zástupcovia OSN sú pripravení pomôcť dosiahnuť mier medzi vládou a separatistami.


Donald Trump pricestoval do Francúzska na samit lídrov G7

BIARRITZ. Americký prezident Donald Trump pricestoval do francúzskeho mesta Biarritz, kde sa bude konať dvojdňový samit lídrov G7. Jeho Air Force One pristálo na letisku v sobotu popoludní. Samit odštartuje dnes spoločnou večerou. Hlavnými témami stretnutia budú ekonomické problémy a klimatické zmeny. Na stretnutí lídrov skupiny siedmich najvyspelejších krajín sveta nebudú takisto chýbať hosťujúci francúzsky prezident Emmanuel Macron, ani lídri Británie, Nemecka, Japonska, Kanady a Talianska. Mesto Biarritz leží na pobreží Atlantiku v blízkosti hraníc so Španielskom.


Mercedes 500K získal výrobcovi povesť najvyššej kvality

Mercedes-Benz 500K patrí dnes k tým vzácnejším historickým vozidlám. Najpôsobivejším a pravdepodobne aj najcennejším je s karosériou  Spezial - Roadster.

Rivalita medzi nemeckými luxusnými značkami existovala už pred vojnou. Horch, Maybach a Mercedes súperili medzi sebou o majetných zákazníkov s novými modelmi, silnejšími motormi a elegantnými karosériami. Na prvý pohľad vozidlá Mercedes-Benz 500K (W 29) a 540K (W 24), najmä s karosériou Spezial - Roadster, sú si veľmi podobné. Rozdiel sa skrýva v konštrukčných riešeniach a pri 540K najmä vo výrazne odľahčenom trubkovom ráme odvodenom od pretekárskych modelov známych „Strieborných šípov“. V marci roku 1934 sa na výstave automobilov v Berlíne predstavil nový model Mercedes – Benz 500K (W 29), ktorý považujeme za priameho pokračovateľa luxusnej rady SS a SSK. Vozidlo sa stalo stredobodom pozornosti výstavy a model 380, tak isto vystavovaný ako novinka rovnakého výrobcu, ostala jednoducho v tieni. Výrobca reagoval veľmi rýchlo a o tri mesiace neskôr prišiel s ponukou siedmich rôznych karosárskych variácií na podvozku nového 5-litrového modelu s kompresorom, každý za cenu 22000 ríšskych mariek (RM). To bola suma 6,5-krát vyššia ako cena bežného vozidla strednej triedy. Za vývojom nového modelu stál Hans Nibel, konštruktér legendárneho modelu Benz-Blitz, ktorý v roku 1909 prekročil rýchlosť 200km/h a bol tak rýchlejší ako ktorékoľvek lietadlo alebo vlak, ktorý sa v tých časoch vyrábal. Hans Nibel nezdielal s Ferdiandom Porschem a Hansom Ledwinkom len technickú genialitu, ale i spoločnú domovinu, ktorou boli Čechy. Mercedes-Benz 500K poháňal radový osemvalec, prevzatý z modelu 380 so zväčšeným objemom na 5 litrov. Motor s výkonom 160 koní typu OHV mal na každý valec jeden nasávací a jeden výfukový ventil. O prípravu zmesi sa staral jeden zdvojený karburátor. Písmeno „K“ v názve modelu jednoznačne hovorilo o použití mechanického kompresoru Roots, s ktorým vozidlo dosahovalo maximálnu rýchlosť cez 160 km/h. Preplňovaný motor bol podstatne smädnejší, ako uvádzal výrobca a 110 litrová nádrž, nachádzajúca sa v zadnej časti vozidla, vydržala tak na 400 kilometrov. Mercedes-Benz 500K mal klasický rebrinový rám z lisovanej ocele. Zatiaľ čo štandardný rázvor mal 3290 mm, o 15 centimetrov kratší bol určený výhradne pre športové verzie. Predné kolesá boli zavesené na lichobežníkových a zadné na výkyvných poloosiach, doplnené vinutými pružinami. Riadenie pracovalo presne, ale bez posilňovača pri pohotovostnej hmotnosti často prekračujúcej 2 a pol tony vyžadovalo veľké úsilie najmä pri manévrovaní na mieste. Mercedes-Benz 500K nebol žiadnym mestským autom pre domáce paničky. Štandardom bola štvorstupňová prevodovka s prevodom do rýchla. Väčšina vozidiel mala sedemnásť palcové kolesá s drôtovým výpletom (tzv. špicové kolesá), s centrálnou maticou s whitworthovým závitom. Veľké dva svetlomety pred prednou maskou boli od firmy Carl Zeiss, ktoré vďaka 12V elektrickej sústave mali na tú dobu vynikajúcu svietivosť. Brzdy boli na všetkých kolesách bubnové s hydraulickým ovládaním a doplnené podtlakovým posilňovačom Bosch. Na jeseň roku 1934 Mercedes Benz na autosalóne v Paríži prezentoval na podvozku 500K karosériu roadster, ktorý sa ponúkal za cenu 26000 ríšskych mariek. Presne o rok neskôr, v októbri 1935, prišiel s nádherne elegantným prevedením Spezial-Roadster. Tento technicko-estetický šperk mal ale jeden nedostatok. Cena 28000 ríšskych mariek bolo o 10000 RM vyššia ako cena konkurenčného modelu Horch 853A. To môže byť odpoveďou na to, prečo sa za dva roky produkcie (1934 – 1936) vyrobilo len 29 kusov týchto nádherných roadsterov. Každý z týchto dochovaných exemplárov má mimoriadnu hodnotu a svoju nezameniteľnú históriu. Hoci výrobca ponúkal aj samostatné podvozky na individuálne kreácie externých karosární, väčšina karosérií vznikla v domácej karosárni v Sindefingene. Dôvodom môže byť skutočnosť, že Mercedes mal v ponuke celú paletu typov karosérií, s ktorými splnil takmer každé želanie zákazníka. Najobľúbenejším typom karosérie boli klasické kabriolety A, B alebo C, ktoré mali hrubú futrovanú skladaciu strechu. Na druhom mieste bolo dvojsedadlové kupé, ktoré bolo v katalógu označené ako „Sport-Innenlenker“ alebo „Roadster-Limousine“. Naopak, zriedkavou karosériou bola limuzína, ktorá mohla byť dvoj alebo štvordverová. Na automobilovej výstave v Berlíne sa v roku 1935 predstavil model označený Autobahn-Kurier v štýle francúzskych kupé GT typu Bugatti a Delahaye s bizarnou aerodynamickou karosériou. Len dva z jedenástich typov spočívali na krátkych podvozkoch. Išlo o roadster a špecial-roadster. Najmarkantnejším prvkom karosérie je dlhá predná kapota, ktorú si vynútil dlhý radový osemvalec. Až na Spezial-Roadster kapoty všetkých modelov mali vertikálne vzduchové otvory. Spezial-Roadster mal na rozdiel od ostatných verzií športovejšie vykrojené blatníky s prelisovanými okrajmi a lomené predné okno bez horného orámovania. Vybavenie bolo na slušnej úrovni. Prístrojová doska a výdreva vnútorných dverí boli vyhotovené z orechového alebo exotického dreva. Sedadlá boli polohovateľné a cestovné kufre boli v sériovej výbave, ako aj elektrické fanfáry. Okrem dvoch hlavných reflektorov mali vozidlá jedno svetlo do hmly a dva hľadáčiky, upevnené po stranách predného okna. Zoznam príplatkovej výbavy obsahoval okrem bežných položiek ako kúrenie, či rádio Telefunken i také extravagantnosti, akými boli škatuľa na ľad, malý trezor, vak na golfové palice alebo pušku. Do roku 1936, keď model 500 K uvoľnil miesto vyspelejšej 540 K, bolo vyrobených len 354 exemplárov. Avšak úspech modelu sa nepočíta podľa počtu vyrobených kusov. A ani nevznikol s týmto cieľom. Autá išli do garáží vážených zákazníkov a aristokratov po celom svete, kde prečkali vojnové roky, a preto sa ich zachovalo dodnes pomerne veľké percento. S týmto modelom a jeho technicky dokonalejším nástupcom, modelom 540 K, sa automobilke Mercedes–Benz podarilo nielen vytvoriť pôsobivé a po celom svete žiadané vozidlá špičkovej triedy, ale získať aj povesť výrobcu automobilov najvyššej kvality, špičkovej technológie a decentného športového charakteru.   500 K (W 29) dlhý rázvor 500 K (W 29) krátky rázvor Motor radový 8 - valec Vŕtanie x zdvih 86 x 108 mm Objem 4982 cm³ Kompresia 5,5 až 6,5 :1 (podľa druhu paliva) Výkon 100/160k pri 3400 ot/min Ventilový rozvod OHV s jedným vačkovým hriadeľom Mazanie tlakové obežné Chladenie kvapalinové Karburátor dvojitý spádový + kompresor Elektrická sústava 12 V 60 Ah Spojka suchá, kotúčová Prevodovka 4 stupňová s prevodom do rýchla Nožná brzda hydraulická, bubnová Ručná brzda mechanická, pôsobiaca na zadné kolesá Rám rebrinový rám z lisovanej ocele Rázvor 3290 mm 2980 mm Rozchod kôl 1535/1547 mm 1535/1547 alebo 1515/1502 mm Rozmery 5120 x 1820 x 1650 mm (limuzína) 4880 x 1900 x 1500 mm (roadster) Pneumatiky 6.50 - 17 alebo 7.00 - 17 7.00 - 17 Objem palivovej nádrže 110 l + 11 l rezerva Hmotnosť 2300 kg (limuzína) 2170 kg (Roadster) Maximálna rýchlosť 160km/h Počet vyrobených kusov 325 29 Roky výroby feb. 1934 - okt. 1936 Článok bol pripravený v spolupráci s redakciou veteransk.


Dobrovoľným vojakom sa stanete za kratší čas a dostanete viac

BRATISLAVA. Dobrovoľní vojaci budú v budúcom roku cvičiť za lepších podmienok, rezort obrany už posunul novelu upravujúcu podmienky na pripomienkovanie. Informovala o tom agentúru SITA hovorkyňa ministerstva obrany Danka Capáková. Rezort obrany chce projekt skvalitniť a ďalších dobrovoľných vojakov vycvičiť v budúcom roku už za lepších podmienok. Po novom by sa mal zvýšiť finančný príspevok o približne dvesto eur na sumu 575 eur, trvanie výcviku by sa malo skrátiť z 12 na 11 týždňov a absolventi by mali mať v prípade záujmu jednoduchší vstup do ozbrojených síl, k polícii, hasičom a záchranárom. Zmeny vyplynuli z analýzy pilotného projektu, do ktorej bolo zapracované aj jeho hodnotenie z pohľadu prvých úspešných absolventov. „Dobrovoľná vojenská príprava je jednou z priorít, preto pristupujeme k zmenám, ktorými ju chceme zatraktívniť. Verím, že okrem výhod, ktoré prináša, bude pre mladých ľudí aj istou formou prejavu vlastenectva,“ verí minister obrany Peter Gajdoš. S výcvikom ďalších dobrovoľných vojakov rezort obrany začne ihneď po nadobudnutí účinnosti novely zákona. „Základňa výcviku a mobilizačného doplňovania v Martine je plne pripravená,“ zdôraznil s tým, že rezort obrany chce ročne vycvičiť približne 150 dobrovoľných vojakov. Projekt dobrovoľnej vojenskej prípravy je podľa Capákovej určený pre ľudí, ktorí chcú absolvovať vojenský výcvik a získať základné vedomosti a zručnosti potrebné pre plnenie úloh ozbrojených síl a krízového manažmentu. V rámci výcviku získa absolvent základné vedomosti a zručnosti napríklad z taktiky, streľby z ručných zbraní, orientácie v teréne, zdravotníckej prípravy, topografickej prípravy. Zároveň tiež dosiahne vyššiu fyzickú a psychickú pripravenosť, sebadisciplínu a lepšie zvládne stresové a záťažové situácie. Počas odborného výcviku získa absolvent vedomosti z jednej z odborností strelec, ženista, odmorovač a spojár, dodala. Do pilotného projektu dobrovoľnej vojenskej prípravy sa pôvodne prihlásilo 129 záujemcov. Časť z nich však neprešla zdravotnou prehliadkou, psychotestmi alebo bola vyradená z administratívnych dôvodov. Pôvodne sa počítalo s tým, že tento rok by malo dobrovoľnú vojenskú prípravu absolvovať maximálne 150 občanov. Výcvik od júla do septembra nakoniec absolvovalo 31 záujemcov (22 mužov a deväť žien), ktorí po skončení výcviku boli povýšení do hodnosti vojakov 2. stupňa a zaradení do záloh. Časť z nich sa chystá nastúpiť do ozbrojených síl ako profesionáli. Minister priznal, že by privítali viac záujemcov, ale projekt nepovažuje za neúspech. Išlo o pilotný projekt, potrebovali sme ho otestovať a to sa podarilo, zdôraznil v minulosti. Ministerstvo obrany si v súvislosti s týmto projektom dalo urobiť prieskum, ktorý na prelome októbra a novembra na reprezentatívnej vzorke 1 247 respondentov robila agentúra Focus. Obyvatelia Slovenska považujú dobrovoľnú vojenskú prípravu za významnú formu prípravy obyvateľstva na obranu vlasti. Až 72,4 percenta opýtaných považuje za dôležité, aby táto forma dobrovoľného vojenského výcviku občanov pokračovala aj v budúcnosti. V súvislosti so zvyšovaním obranyschopnosti štátu viac ako polovica respondentov výskumu (56,3 %) pokladá za dôležité, aby dobrovoľnú vojenskú prípravu absolvoval každý zdravý mladý človek. Výskum mapoval aj možný záujem o zapojenie sa do projektu. Z mladej generácie vo veku od 18 do 35 rokov by sa do dobrovoľnej vojenskej prípravy zapojila menej ako pätina opýtaných (18,3 %), nezáujem prejavilo 76,8 percenta respondentov a nerozhodnutých bolo päť percent opýtaných.


Bratislavčana zrazila električka, pri prevoze do nemocnice zomrel

Okolnosti nehody sú predmetom vyšetrovania.

BRATISLAVA. V koľajisku električkovej trate na Ružinovskej ulici v blízkosti Štrkoveckého jazera v Bratislave došlo vo štvrtok dopoludnia k stretu električky a 36-ročného Bratislavčana. Pri zrážke utrpel muž devastačné zranenia, následkom ktorých počas prevozu do nemocnice podľahol. TASR o tom informovala hovorkyňa Krajského riaditeľstva Policajného zboru v Bratislave Veronika Slamková. Ďalšie okolnosti nehody sú predmetom vyšetrovania. V tejto súvislosti už poverený príslušník Policajného zboru začal trestné stíhanie vo veci prečinu usmrtenia. "V prípade, ak vyšetrovanie preukáže, že si muž privodil smrť sám, bude trestné stíhanie v súlade s trestným poriadkom zastavené," uviedla Slamková. Električky linky číslo 8 a 9 boli od 10.25 h odklonené z Trnavského mýta smer Astronomická po Vajnorskej, linka 8 na Železničnú stanicu Nové Mesto a linka 9 do vozovne Jurajov dvor. Električky už v tejto lokalite opäť premávajú.


Deficit rozpočtu USA je najvyšší za posledných sedem rokov

Medziročne americký rozpočtový deficit stúpol o viac ako dvesto miliárd dolárov.

WASHINGTON. Deficit rozpočtu federálnej vlády USA za uplynulý americký fiškálny rok, ktorý sa skončil v septembri, medziročne vzrástol o 26 % na 984 mld. USD. Dostal sa tak najvyššie za sedem rokov. V aktuálnom rozpočtovom roku 2020, ktorý sa začal 1. októbra, má deficit prekročiť jeden bilión dolárov. Rozpočtový úrad Kongresu (CBO) pritom odhaduje, že nad touto hranicou zotrvá celú nasledujúcu dekádu. Schodok v sume 984 mld. USD za fiškálny rok 2019 stúpol o vyše dvesto miliárd USD napriek tomu, že v krajine je veľmi nízka nezamestnanosť a pokračuje hospodársky rast. K deficitu prispeli viaceré okolnosti vrátane výpadku príjmov po daňovej reforme z roku 2017 alebo aktuálnej dohode o federálnom rozpočte, ktorá pridáva miliardy na vojenské a iné vládne programy. Mnohí ekonómovia už dlhodobo hovoria, že deficity a verejný dlh USA, ktorý je vo výške 22 bil. USD, sú neudržateľné. Iní však konštatujú, že deficity sú zvládnuteľné a poukazujú na pretrvávajúce nízke úrokové sadzby.


Na stredných školách overujú zmeny pri záverečných skúškach

Cieľom skúšky je v praxi overiť všetky procesy nového modelu.

BRATISLAVA. Ukončenie štúdia na stredných odborných školách čakajú zmeny. V týchto dňoch prebieha overovanie nového modelu záverečnej skúšky pre študentov stredných odborných škôl. Jeho cieľom je v praxi overiť všetky procesy nového modelu záverečnej skúšky, v ktorej sa kladie dôraz na jednotné zadania skúšky a skúšajúcich s prevahou zástupcov zamestnávateľov. TASR o tom informovala Katarína Kováčová zo Štátneho inštitútu odborného vzdelávania (ŠIOV). Model novej záverečnej skúšky je v gescii stavovských a profesijných organizácií a dôraz kladie na študenta, ktorý má pri skúške preukázať, že odborné vedomosti a zručnosti získané počas štúdia vie využiť v praxi. Kováčová uviedla, že skúška pozostáva z teoretickej časti, ktorá sa delí na písomnú a ústnu formu a praktickej časti skúšky. "Písomný test trvá 90 minút a tvorí ho 58 úloh, 53 úloh s výberom zo štyroch možností odpovedí a päť otvorených úloh. Praktickú časť záverečnej skúšky tvorí komplexná praktická úloha vo forme cvičnej zákazky alebo podnikovej zákazky," uviedla Kováčová. Poslednou časťou záverečnej skúšky je ústna forma teoretickej časti skúšky, ktorá sa skladá zo situačného rozhovoru skúšajúceho so študentom počas praktickej skúšky a odborného rozhovoru študenta s členmi skúšobnej komisie po jej ukončení. Výsledky záverečnej skúšky v rámci jej overovania sa použijú výlučne pre potreby projektu. "Výsledok alebo aj prípadné neúspešne vykonanie záverečnej skúšky v rámci overovania nového modelu skúšky nemá vplyv na výsledky záverečnej skúšky organizovanej školou v riadnom skúšobnom období v súlade so školským zákonom," priblížila Kováčová. Absolventi záverečnej skúšky po prvýkrát získajú spolu s vysvedčením ďalší dokument, ktorý obsahuje popis kľúčových a odborných kompetencií - dodatok k vysvedčeniu Europass. Dodatok pomáha zamestnávateľom alebo vzdelávacím inštitúciám na Slovensku a v zahraničí, ľahšie porozumieť, aké schopnosti držiteľ vysvedčenia počas odborného vzdelávania a prípravy získal. Doplnok k vysvedčeniu vydáva Národné centrum Europass, ktoré je súčasťou ŠIOV.


Dopravná hádanka: Platí tento zákaz státia aj pre drahé, veľké SUV?

Niektorí vodiči môžu mať problém s dĺžkou.

Podnet na dnešnú dopravnú hádanku nám čitateľ zaslal na náš redakčný mail auto@sme.sk. Dobrý deň. V posledných dňoch sa po Košiciach začali rozširovať značky zakazujúce parkovanie vozidiel nad 5 metrov dĺžky. Nie je mi ale celkom jasné, či platia pre všetky vozidlá alebo len vozidlá kategórie N alebo nákladné vozidlá nad 3,5 tony. V zákone sa mi jednoznačnú definíciu nepodarilo nájsť. Použitá je dopravná značka ako v Nitre (pozri obrázok nižšie), na ktorej je symbol pre nákladné vozidlo (nad 3,5 tony). Ale pri definícii tejto značky v cestnom zákone je uvedené len, že je to zákaz pre vozidlá a súpravy nad vyznačenú celkovú dĺžku. Platí teda tento zákaz aj pre osobné vozidlá kategórie M1 s dĺžkou nad 5 metrov, ako napríklad Audi Q7 (5 052 mm) či Mercedes-Benz triedy S (5 171 mm)? Vopred ďakujem za odpoveď.  Raz do týždňa prinesieme príklad z reálnej dopravy, na ktorom si môžete overiť znalosti predpisov cestnej premávky. Riešenie nájdete vždy v odkaze na konci článku. Ak máte otázku alebo zaujímavý tip, pošlite nám ho na auto@sme.sk.


Slovensko sa vzdialilo od lepšieho ratingu, dôvodom je korupcia aj horší rozpočet

Opoziční poslanci zvolajú ďalší mimoriadny finančný výbor.

BRATISLAVA. Slovensko sa vzďaľuje od lepšieho ratingového hodnotenia. Konštatuje to vo svojej aktualizácii ratingu Slovenska agentúra Moody‘s, ktorá síce potvrdila náš rating na úrovni A2, avšak zhoršila výhľad z pozitívneho na stabilný. Ako dôvody uvádza pretrvávajúce nedostatky v inštitucionálnom riadení, či už v súvislosti s korupciou, či čerpaním eurofondov, ale taktiež oslabenie udržateľnosti verejných financií pre zmeny v dôchodkovom systéme, očakávané spomalenie znižovania verejného dlhu a hospodársky rast, ktorý napriek pozitívnemu vývoju nedosahuje úroveň krajín s najlepším ratingom. Moody‘s upozorňuje, že Slovensko v hodnotení korupcie a právnych princípov zaostáva aj za krajinami s rovnakým ratingom. Taktiež pripomína, že až vyše 19 percent čerpaných eurofondov na Slovensku vykazuje nezrovnalosti, oproti 2 percentám za celú Európsku úniu. „Tieto problémy obmedzujú schopnosť eurofondov ako efektívneho katalizátora rastu, napríklad v oblastiach ako výskum a vývoj,“ uvádza v správe Moody‘s. Agentúra zároveň pripomína, že po vražde novinára a protestoch z roku 2018 opatrenia ako ochrana oznamovateľov protispoločenskej činnosti na Slovensku nestačia. „Na zlepšenie kvality inštitucionálneho prostredia bude potrebné trvalé reformné úsilie a uplatňovanie právnych predpisov,“ dodáva Moody‘s. Ďalším faktorom pri rozhodnutí o zhoršení výhľadu ratingu Slovenska z pozitívneho na stabilný bol podľa agentúry vývoj vo fiškálnej oblasti. Podstatnú úlohu v tomto smere zohráva podľa Moody‘s marcové rozhodnutie ústavného zastropovania veku odchodu do dôchodku. „So zastropovaním dôchodkového veku penzijné výdavky výrazne prispejú k fiškálnym tlakom spojeným so starnutím obyvateľstva na Slovensku,“ konštatuje agentúra. Tá zároveň očakáva, že vláda nedodrží svoj záväzok vyrovnaného hospodárenia, čím sa taktiež spomalí postupné znižovanie verejného dlhu. Naďalej tak zostane o zhruba 15 percentuálnych bodov vyšší, ako je medián krajín s o stupeň lepším ratingom A1. Slovensko pritom podľa Moody‘s napriek pokračujúcemu hospodárskemu rastu nedosahuje na ekonomickú silu krajín s lepším ratingovým hodnotením. Nevýhodou Slovenska v tomto smere je jeho koncentrácia na exportne orientované odvetvia, čo pociťuje hlavne pri globálnom ekonomickom oslabení. Slovenské hospodárstvo však podľa Moody‘s čelí aj štrukturálnym výzvam, čo sa týka konkurencieschopnosti a rastového potenciálu zo stredno a dlhodobého hľadiska. Slabinou je v tomto smere aj úroveň vzdelávacieho systému. Podľa opozičného poslanca Eduarda Hegera z OĽaNO je zhoršenie ratingového výhľadu vysvedčením súčasnej vládnej garnitúry. Zároveň je potvrdením, že krajina zaostáva v kvalite svojich inštitúcií, korupcii, súdnictve a školstve. Správa Moody‘s pritom podľa Hegera ukazuje, že Slovensku hrozí rozvrat verejných financií. „A preto opätovne zvoláme ďalší mimoriadny finančný výbor k situácii vo verejných financiách po tom, ako prvé dva výbory boli koalíciou škandalózne zablokované,“ uviedol poslanec za OĽaNO.


Hľadá sa skúsený diplomat, ktorý verí v brexit. Je to ťažké

Britský veľvyslanec pri Európskej únii končí, aby rokovania o odchode začal už jeho nástupca.

LONDÝN, BRATISLAVA. Pre britskú vládu sa začína veľmi náročná, možno až nemožná úloha. Musí nájsť niekoho, kto v rokovaniach o odchode z Európskej únie bude stáť za jej stanoviskami, no zároveň niekoho, kto sa vyzná v bruselských rokovacích miestnostiach aj v európskych kuloároch. Na nadšeného nováčika nie je čas, pár mesiacov pred tým, ako sa naplno rozbehnú rokovania o odchode sa britským veľvyslancom v Bruseli musí stať niekto so skúsenosťami. Tie mal Ivan Rogers, no v utorok oznámil, že z funkcie odíde o niekoľko mesiacov skôr, ako sa pôvodne plánovalo. Vláda to oficiálne zdôvodnila tým, že odchádza predčasne, aby sa rokovania začali už s novým veľvyslancom. Kabinet premiérky Theresy Mayovej plánuje oficiálne oznámiť Európskej únii svoj odchod do konca marca, potom začnú bežať dva roky, počas ktorých by sa podľa Lisabonskej zmluvy mali ukončiť rokovania o ďalších vzťahoch. Veľvyslanec Rogers „zoskočil skôr, ako by ho sotili“, okomentoval pre Daily Telegraph rezignáciu zdroj z prostredia britskej vlády. Oznámenie odchodu sa od skúseného diplomata, ktorý potichu podporoval zotrvanie Británie v Únii, viac-menej očakávalo. Oveľa viac pozornosti však vzbudilo zverejnenie jeho rozlúčkového e-mailu. „Dúfam, že budete pokračovať v oponovaní pomýlených argumentov a zmätočného myslenia a že sa nebudete nikdy báť mocným povedať pravdu,“ napísal Rogers v liste. Rogers si ešte v decembri v Londýne mnohých pohneval, keď vyhlásil, že „rokovania o obchodných vzťahoch medzi Veľkou Britániou a Európskou úniou môžu trvať desať rokov a aj tak môžu zlyhať“. Navyše, dohodu môže odmietnuť ktorýkoľvek z parlamentov členských štátov. Vláda sa pritom snaží Britov presvedčiť, že rokovania môžu byť hladké. „Rogers presne vedel, čo robí, keď k rezignácii pridal tú správu,“ okomentoval veľvyslancov odchod konzervatívny poslanec Iain Duncan Smith, jeden zo zástancov brexitu. „V momente, keď štátny zamestnanec začne vyjadrovať svoje postoje, ministri mu už nemôžu dôverovať,“ povedal podľa BBC. Euroskeptici v Londýne by teraz radi za bruselským rokovacím stolom videli niekoho, kto zdieľa ich postoje. Aj minister zahraničných vecí Boris Johnson si podľa zdroja Financial Times praje, aby budúci veľvyslanec „z celého srdca“ podporoval brexit. Bývalí štátni zamestnanci varujú pred podobnými rozhodnutiami. „Veľvyslancov nevyberáte podľa toho, čomu veria, ale podľa toho, čo vedia,“ povedal pre BBC Simon Fraser, bývalý šéf britských diplomatov. Britská diplomacia má mnoho skúsených diplomatov, ktorí sú uznávaní vo svete. Nemá však veľa ľudí, ktorí by dobre poznali Brusel (napríklad obchodné rokovania za členské štáty vedie priamo Únia) a otvorene by spĺňali politické zadanie odporcov Únie. „Diplomacia musí zamestnať bruselského insidera, ktorý bude mať žalúdok na to, aby sa posadil proti svojim doterajším partnerom a priateľom za rokovací stôl, a plnil úlohu, ktorú ona alebo on nepodporujú,“ píše komentátor Guardianu Jonathan Lis. Medzi bruselskými diplomatmi podľa Lisa prevláda názor, že taktikou Británie pri rokovaniach bude, aby rozbila jednotu členských štátov Únie a vďaka tomu si vyrokovala najlepšie podmienky. „Pri Rogersovi si jeho kolegovia mysleli, že teoreticky môže mať iné postoje, no pri nástupcovi už táto pochybnosť vymizne,“ píše Lis. A práve spojencov teraz podľa neho Británia potrebuje najviac. „Myslím si, že Bruseli potrebujeme niekoho, kto má skúsenosti a bude skutočne profesionálnym vyjednávačom. Kto sám zvládne v jednej miestnosti rokovať s viacerými rovnako skúsenými vyjednávačami,“ povedal bývalý šéf diplomatov Fraser. Kritici odchodu z Únie vláde vyčítajú, že v skutočnosti nemá žiadny plán. Jednotní nie sú ani členovia kabinetu, ktorý majú o tejto téme rokovať. Nezhodnú sa, či Británia ostane v colnej únii, či bude platiť za prístup na spoločný trh ani v tom, ako bude vyzerať kontrola migrácie. Aj oficiálny vládny postup, teda nehovoriť o konkrétnostiach skôr, ako sa začnú skutočné rokovania, niektorí ministri nedodržiavajú. A k tomu prichádzajú o „jedného z najväčších odborníkov na európske záležitosti“, ako Rogersa pre BBC nazval Fraser.


Albánskom otriaslo zemetrasenie, zranených ani škody nehlásia

Zemetrasenie udrelo desať kilometrov od mesta Korca.

ATÉNY. Juhovýchodom Albánska v stredu popoludní otriaslo zemetrasenie, ktorého predbežné magnitúdo stanovili na 4,7. Podľa miestneho Ústavu pre geovedy, energetiku, vodu a životné prostredie otrasy udreli o 16:21, desať kilometrov od mesta Korca, ktoré je vzdialené 170 kilometrov juhovýchodne od hlavného mesta Tirana. Ministerstvo obrany nehlási žiadnych zranených ani materiálne škody.Zemetrasenie pritom hlásili už v stredu ráno aj z Grécka. Ostrov Kréta zasiahli otrasy s magnitúdom 5,2. Podľa aténskeho Inštitútu geodynamiky zemetrasenie udrelo o 7:40 miestneho času (6:40 stredoeurópskeho letného času), približne 23 kilometrov západne od Iraklia, hlavného mesta najväčšieho gréckeho ostrova. Ani na Kréte nehlásia škody a zranenia.Grécko aj Albánsko ležia v seizmicky aktívnom regióne.


Na Moste SNP v Bratislave začínajú s obnovou vnútorných jazdných pruhov

Hlavné mesto dnes začína s druhou etapou obnovy vozovky na Moste SNP.

BRATISLAVA. Hlavné mesto v stredu začína s druhou etapou obnovy vozovky na Moste SNP. V nej sa budú opravovať vnútorné jazdné pruhy v oboch smeroch, doprava je tak vedená cez obnovené vonkajšie jazdné pruhy. TASR o tom informovala Katarína Kohútiková z tlačového oddelenia bratislavského magistrátu. "Včerajším (1.8., pozn. TASR) dňom sme ukončili práce na vonkajších jazdných pruhoch a aktuálne začíname s odfrézovaním vozovky na uzavretých vnútorných pruhoch. Oprava vozovky ide tak podľa plánu a verím, že začiatkom septembra budeme mať novú a kvalitnú vozovku," skonštatoval primátor Ivo Nesrovnal. Počas prác sú z povrchu oceľovej mostovky odstránené pôvodné asfaltové a izolačné vrstvy a po dočistení sa na ňu kladú vrstvy liateho asfaltu. Hlavné mesto začalo opravovať vozovku na Moste SNP 3. júla. Doprava je počas celej opravy obmedzená len čiastočne. Most je prejazdný v každom smere, jeden jazdný pruh do Petržalky a jeden jazdný pruh z Petržalky v smere do centra mesta. Obdobie rekonštrukcie bolo vybrané zámerne, vychádza z nižšej frekvencie dopravy v prázdninovom období. Opravu v hodnote 1,5 milióna eur realizuje spoločnosť Swietelsky-Slovakia.


Trump: Írska hranica bude fungovať aj po brexite

Americký prezident hovoril s írskym premiérom Leom Varadkarom.

DUBLIN. Americký prezident Donald Trump hovoril v stredu s írskym premiérom Leom Varadkarom o režime na hraniciach medzi Írskom a Severným Írskom po vystúpení Británie z Európskej únie. Informovala o tom agentúra AFP. "Myslím, že to všetko bude fungovať veľmi dobre, s vašim múrom, vašimi hranicami," povedal Trump na rokovaní v Shannone na juhozápade Írska. "Domnievam sa, že vec, ktorej sa chceme vyhnúť, je, samozrejme, múr alebo hranica medzi nami (oboma časťami írskeho ostrova)," reagoval na Trumpove slová írsky premiér. "Spôsob, akým to teraz funguje, je dobrý, určite sa chcete pokúsiť to udržať tak, ako to je," pokračoval šéf Bieleho domu. "Som si istý, že to bude fungovať veľmi dobre," uisťoval Trump. Hranica medzi Severným Írskom, ktoré je súčasťou Spojeného kráľovstva, a nezávislou Írskou republikou je v súčasnosti "mäkká" a umožňuje voľný pohyb tovaru a ľudí. Británia aj Írsko sú totiž členskými štátmi EÚ, doplnila agentúra AFP. Brexit podnietil obavy z obnovenia tvrdej hranice medzi oboma časťami írskeho ostrova, čo by mohlo potenciálne narušiť krehký mier v Severnom Írsku. Trump pricestoval do Írska po ukončení trojdňovej štátnej návštevy Británie. Svoju návštevu Spojeného kráľovstva zakončil v stredu v juhoanglickom Portsmouthe, kde sa zišli svetoví lídri, aby si pripomenuli 75. výročie vylodenia spojeneckých vojsk vo francúzskej Normandii. Z Írska sa Trump vo štvrtok presunie do Francúzska, kde sa taktiež zúčastní na oslavách tohto výročia a stretne sa s francúzskym prezidentom Emmanuelom Macronom.


Bulharský súd rozhodol v prospech páru rovnakého pohlavia

SOFIA. Súd v Bulharsku rozhodol v prospech páru rovnakého pohlavia, ktorý uzavrel manželstvo vo Francúzsku. Ide o prvý prípad, keď súd v tejto konzervatívnej krajine uznal manželstvo osôb rovnakého pohlavia. Austrálska občianka Kristina Palma, ktorá sa v roku 2016 zosobášila s Mariamou Dialo z Francúzska, získala povolenie žiť, pracovať a cestovať v Bulharsku a Európskej únii na základe toho, že sa vydala za občianku únie. Neskôr jej však Bulharsko tieto práva odňalo s argumentom, že manželstvo osôb rovnakého pohlavia je v krajine nezákonné. Pár sa dva roky súdil a súd v stredu potvrdil Palme práva ako manželky občianky EÚ. Rozhodnutie môže byť podľa ich právničky Denitsy Ljubenovej dôležitým prvým krokom k legalizovaniu manželstiev osôb s rovnakým pohlavím v krajine.


Do atmosféry Zeme vletel asteroid. Všimli si ho, až keď vybuchol

BRATISLAVA. Minulý december vybuchlo v atmosfére Zeme veľké teleso. Výbuch uvoľnil desaťkrát viac energie ako atómová bomba z Hirošimy. Bolid - nezvyčajne jasný meteor - si takmer nikto nevšimol, explodoval nad Beringovým morom neďaleko polostrova Kamčatka. Išlo pritom o druhý najväčší výbuch vesmírneho telesa v atmosfére za posledných tridsať rokov. Najväčším bol bolid, ktorý vybuchol nad ruským Čeľabinskom v roku 2013. O výbuchu informovali v marci 2019 na 50. ročníku konferencie lunárnych a planetárnych vied neďaleko texaského Houstonu. Teleso vstúpilo do atmosféry Zeme 18. decembra 2018 rýchlosťou 32 kilometrov za sekundu. Išlo zrejme o asteroid, ktorý mal priemer zhruba desať metrov. K jasnému výbuchu došlo 25,6 kilometra nad povrchom Zeme. Uvoľnil sa pri ňom ekvivalent energie 173 kiloton TNT. Keďže sa úkaz odohral nad morom, nemal rovnakú pozornosť ľudí ako pred šiestimi rokmi bolid nad mestom Čeľabinsk. Mohli ho však vidieť ľudia z lietadiel. Objekt totiž vybuchol v oblasti, ktorá je neďaleko leteckých trás komerčných liniek medzi Severnou Amerikou a Áziou. Podobná ohnivá guľa (iný názov pre bolid) sa odohrá dva- až trikrát za sto rokov, vysvetlil pre web BBC Lindley Johnson, odborník na obranu Zeme z Národného úradu pre letectvo a vesmír (NASA). Bolid zachytili vojenské satelity a vzdušné sily Spojených štátov o ňom okamžite upovedomili NASA. Americká vesmírna agentúra je poverená nájdením 90 percent asteroidov a iných telies, ktoré by mohli ohroziť Zem. Minuloročný úkaz je však dôkazom, že aj veľké telesá sa dostanú do atmosféry Zeme bez toho, aby si ich niekto všimol. NASA totiž nedokáže spozorovať všetky chýbajúce nebezpečné telesá iba za pomoci pozemných teleskopov. Potrebujú aj pozorovania z vesmíru. Riešením by mal byť nový vesmírny ďalekohľad NeoCam. Jeho úlohou bude nájsť potenciálne nebezpečné objekty väčšie ako 140 metrov. Tvorcovia ďalekohľadu by ho chceli do vesmíru dostať v roku 2021, zatiaľ však nie je určený presný štart jeho misie.


Nižšie dane, ale vyššie odvody. Koho zasiahnu nové zmeny pre podnikateľov?

Paušálne výdavky sa podľa odborníkov oplatia tým, ktorí majú v súčasnosti minimálne náklady a reálne bločky by sa im neoplatilo zbierať. Ide napríklad o poskytovanie služieb bez zamestnancov či tímu.

BRATISLAVA. Nižšie dane a vyššie odvody. To prinášajú živnostníkom nedávne zmeny, ktoré ohlásila vláda. Niektoré už schválil aj parlament, pri iných sa to očakáva v blízkom čase. Prvou zmenou pre živnostníkov sú vyššie paušálne výdavky. V súčasnosti si podnikatelia môžu uplatniť výdavky na úrovni 40-percent z príjmu, maximálne však do sumy 5040 eur ročne. Po novom bude možné odrátať si zo základu dane až 60 percent výdavkov, maximálne do sumy 20-tisíc eur. Zmena platí od januára, živnostníci ju prvýkrát pocítia až v roku 2018. Dôvodom je, že daňové priznanie sa podáva až po ukončení roka. Za rok 2017 je to teda až v roku 2018, najneskôr do konca marca. V marci 2017 si teda musia dať živnostníci pozor, podávať daňové priznanie budú ešte so súčasným stropom na výdavky. Kto všetko môže využiť vyššie paušálne výdavky? V podstate každý živnostník. To znamená umelec, notár, advokát, ale aj murár či elektrikár. Nárok majú aj autori a umelci s pasívnymi príjmami, to znamená s príjmami z tantiém či licenčných zmlúv za použitie diela. Avšak takýto človek nesmie byť celoročne platiteľom dane z pridanej hodnoty. „Občas sa v praxi objaví informácia, že paušálne výdavky si nemôžu uplatniť tí živnostníci, ktorí zamestnávajú zamestnancov, ale to nie je pravda,“ hovorí daňový poradca Peter Furmaník z webu ľudskourečou.sk. Nárok na paušálne výdavky však určite nemajú ľudia, ktorí si privyrábajú prenajímaním bytu či domu. Paušálne výdavky sa podľa odborníkov oplatia živnostníkom, ktorí majú v súčasnosti minimálne náklady a reálne bločky by sa im neoplatilo zbierať. Ide napríklad o poskytovanie služieb bez zamestnancov či tímu. Oplatia sa však aj vtedy, ak si živnostník nechce viesť klasické účtovníctvo, ktoré je byrokraticky aj finančne náročnejšie. Paušálne výdavky si totiž živnostník vypočíta len ako percento z príjmu. Vďaka vyšším paušálnym výdavkom môže živnostník ušetriť stovky aj tisíce eur. Napríklad modelový živnostník s celoročným príjmom 11-tisíc eur za rok 2017 nezaplatí vďaka vyšším paušálnym výdavkom žiadne dane. Zaplatí iba zdravotné odvody a, samozrejme, od ďalšieho roka mu pribudnú aj odvody do Sociálnej poisťovne. Kedy sa paušálne výdavky neoplatia? Ide najmä o prípady, keď reálne výdavky výrazne prevyšujú paušálne výdavky. Vo väčšine prípadov sa neoplatia obchodníkom či živnostníkom, ktorí majú ďalších zamestnancov. Od januára sa mení aj maximálna hranica na sociálne odvody. Kým doteraz bola stanová ako 4290 eur za mesiac, čo je päťnásobok priemernej mzdy, od budúceho roka stúpla na 6181 eur mesačne, teda sedemnásobok priemernej mzdy. To znamená, že zmena sa dotkne všetkých, ktorí zarábajú viac ako 4290 eur. Doteraz totiž platili odvody maximálne z tejto sumy, po novo budú platiť viac. Dotkne sa to napríklad itečkarov, manažérov, ale aj startupistov či špecialistov. Prvé vyššie odvody by mali platiť živnostníci už o štyri mesiace. „Poistné z maximálneho vymeriavacieho základu by malo byť za januárovú platbu 2017 uhradené do 8. februára,“ informoval hovorca Sociálnej poisťovne Peter Višváder. Podľa odborníkov sa dá očakávať, že lepšie zarábajúci živnostníci prejdú na eseročku, aby sa plateniu odvodov vyhli, tak ako to vo veľkom robili po roku 2013. Pri mesačnom príjme 4500 eur odvedie totiž živnostník do Sociálnej poisťovne mesačne o 73 eur viac. Ročne to je takmer 880 eur navyše. V priebehu budúceho roka by sa mali zmeniť ale aj zdravotné odvody. Ministerstvo zdravotníctva navrhuje úplne zrušiť odvodový strop, čo znamená, že zdravotné odvody už budú vyššie zarábajúci živnostníci platiť z svojho celého príjmu. Zmena ešte neprešla vládou ani parlamentom. Zrušenie stropu na paušálne výdavky by sa však malo dotknúť aj tých podnikateľov, ktorí si vyplácajú dividendy. Ako presne, nie je v súčasnosti úplne jasné, keďže presný znenie návrhu ministerstvo ešte nezverejnilo. Exminister práce Jozef Mihál však v minulosti na svojom facebookom profile upozornil, že by sa v budúcom roku mohla zmena negatívne dotknúť všetkých, ktorí si dividendy nevyplatili od roku 2011. "Ak zaváhate a vyplatíte si ich až v roku 2017 alebo neskôr, tak budete zdravotné odvody platiť z celej sumy, lebo maximálny základ bude zrušený,“ písal Mihál. Tento text ste mohli čítať vďaka tomu, že platíte za obsah. Vážime si to.


Vedci v Hongkongu tvrdia, že dokážu funkčne liečiť HIV pozitívnych

Protilátka dokáže vírus kontrolovať a odstraňovať napadnuté bunky.

HONGKONG. Vedecký tím z Hongkonskej univerzity tvrdí, že možno našiel spôsob, ako funkčne liečiť napadnutie vírusom HIV, ktorý vyvoláva syndróm získanej imunitnej nedostatočnosti (AIDS). Nová prelomová protilátka by mohla byť používaná pri prevencii i liečbe, veria vedci. O objave informoval odborný časopis Journal of Clinical Investigation. Tím okolo profesora Chena Zhiweie uskutočňuje výskum v čase, keď Čína čelí silnejúcej epidémii HIV medzi vysoko rizikovými skupinami vrátane homosexuálov a sexuálnych pracovníčok. V Číne je vírusom HIV nakazených zhruba 850-tisíc ľudí, uvádza organizácia AIDS Data Hub. Čínska protilátka, ktorá už bola testovaná na myšiach, dokáže vírus kontrolovať a odstraňovať napadnuté bunky. Profesor Chen je presvedčený, že protilátka bude schopná ako prvá potláčať rôzne druhy HIV. Funkčná liečba podľa neho znamená, že množstvo vírusu v tele bude také nízke, že sa nebude dať odhaliť počas užívania injekcií s protilátkou. Na očkovanie by pacienti chodili najviac raz za štvrť roka. Ľudia napadnutí HIV môžu v súčasnosti držať vírus pod kontrolou s pomocou antivirotík, ktoré zabraňujú tomu, aby vírus napadol ďalšie bunky. Liek je však potrebné brať denne a nedokáže likvidovať už napadnuté bunky. Vírus tak preto môže ďalej existovať a znovu sa prejaviť, ak pacient liek riadne neužíva. Aj keď sú výsledky hongkonských vedcov sľubné, nasledovať musia klinické testy. Protilátka by sa tak mohla na trhu objaviť za tri až päť rokov. "Vlády sú tu veľmi pomalé v zavádzaní programov. Takže samotná skutočnosť, že liek je k dispozícii, ešte neznamená, že sa dostane k ľuďom alebo že bude mať nejaký vplyv," upozornil Andrew Chidgey z hongkonskej organizácie AIDS Concern.


Obchody v Tel Avive zostanú otvorené aj počas šabatu

Stalo sa tak aj napriek námietkam zo strany izraelského ministerstva vnútra.

TEL AVIV. Izraelský súd rozhodol, že supermarkety v Tel Avive, centre sekulárneho izraelského života, môžu zostať otvorené aj počas židovského sviatku šabat. Stalo sa tak aj napriek námietkam zo strany izraelského ministerstva vnútra, informovala vo štvrtok agentúra DPA. Verdikt súdu prišiel po rokoch právnych sporov medzi mestom Tel Aviv a združením nábožných majiteľov obchodov v Tel Avive. Tí tvrdili, že sekulárne reťazce supermarketov, ktoré sú otvorené aj v sobotu, majú nespravodlivú obchodnú výhodu. Sudkyňa Miriam Naorová uviedla, že verdikt nechce "znesvätiť šabat", pričom však súd bral do úvahy hodnotu "ži a nechaj žiť". Ultraortodoxní židia považujú obchodovanie v sobotu za urážku židovského sviatku. Podľa verdiktu bolo nariadenie telavivského magistrátu povoľujúce prevádzku približne 160 obchodov s potravinami primerané "jedinečnému" postaveniu mesta a súd teda nemal právne oprávnenie vo veci zasahovať. Minister vnútra Arje Deri z ultraortodoxnej strany Šas súdne rozhodnutie kritizoval. "Toto je naozajstný puč," uviedol na Twitteri.


USA majú v Rusku nového veľvyslanca, je ním Jon Huntsman

Huntsman slúžil ako guvernér Utahu. Ovláda čínštinu a je otcom siedmich detí.

WASHINGTON. Novým americkým veľvyslancom v Rusku sa stal Jon Huntsman, bývalý guvernér štátu Utah. Jeho nomináciu schválil vo štvrtok Senát. Informovala o tom v agentúra TASS. Huntsman pri príležitosti svojho vymenovania do tohto zastupiteľského úradu vyhlásil, že USA nemajú inú voľbu, než spolupracovať s Ruskom pri riešení množstva globálnych otázok. Povedal tiež, že bude s ruskými úradmi rokovať o záležitostiach týkajúcich sa boja proti terorizmu, kontroly zbraní, odzbrojovania, ako aj o politickom riešení sýrskeho konfliktu a ukrajinskej krízy. Huntsman (57) slúžil v rokoch 2005-09 ako guvernér Utahu. Ovláda čínštinu a je otcom siedmich detí. V roku 1992 sa stal vôbec najmladším americkým veľvyslancom, keď ho vymenovali za ambasádora USA v Singapure. Mal vtedy 32 rokov. Bývalý americký prezident Barack Obama ho v roku 2009 vymenoval za veľvyslanca Spojených štátov v Číne, kde zotrval do roku 2011. Finančný magazín Forbes vlani odhadol výšku jeho imania na miliardu dolárov. Huntsmann v úrade nahradí Johna Teffta, ktorý sa tejto funkcie ujal v júli 2014.


Ekvádor preruší úsilie o sprostredkovanie kolumbijských mierových rozhovorov

Dôvodom sú útoky Národnej oslobodzovacej armády.

QUITO. Ekvádor v stredu oznámil, že preruší úsilie o sprostredkovanie mierových rozhovorov medzi kolumbijskou vládou a povstaleckou skupinou Národná oslobodzovacia armáda (ELN). Prezident Lenín Moreno tento krok odôvodnil pre kolumbijskú vysielaciu spoločnosť RCN pretrvávajúcimi "teroristickými" útokmi ELN aj napriek tomu, že rokuje o ukončení bojov. Ekvádorská vláda neskôr vo vyhlásení vysvetlila, že rozhodnutie prerušiť úsilie o sprostredkovanie rozhovorov je výsledkom "náročnej situácie" na severnej hranici s Kolumbiou.V uplynulých dňoch boli krajiny vo rozpore o zodpovednosť za vlnu smrteľných útokov na vojenské stanovištia v Ekvádore a únosy troch novinárov odpadlíckou jednotkou demobilizovanej povstaleckej skupiny Revolučné ozbrojené sily Kolumbie (FARC). Minulý týždeň zabili únoscovia troch zamestnancov ekvádorských novín El Comercio, v utorok zase povstalci zverejnili video s dvomi novými civilnými zajatcami. Ako pripomína agentúra AP, zatiaľ čo na hranici ekvádorským vojakom pomáha kolumbijská armáda, mnohí Ekvádorčania nechápu, prečo kolumbijský prezident Juan Manuel Santos nepriznal väčšiu zodpovednosť za násilie, ktoré sa v pohraničí deje. "Prezident Santos chápe bolesť prezidenta Morena a Ekvádorčanov v dôsledku nedávnych tragických udalostí," vyjadrila sa v reakcii na rozhodnutie Ekvádoru kolumbijská ministerka zahraničia María Holguin. Ako uviedla vo vyhlásení, s mierovým procesom krajina plánuje pokračovať. "Kolumbijská vláda sa nevzdá vo svojom hľadaní mieru, ktorý, ako hovorí prezident Moreno, patrí nielen Kolumbii ale celému regiónu," dodala.Formálne mierové rozhovory s ELN, ktorá nemá viac ako 2 000 bojovníkov, začala Kolumbia takmer okamžite po tom, ako v roku 2016 uzavrela mierovú dohodu s FARC. Rokovania však čelia od začiatku prekážkam, pričom dočasný pokoj zbraní medzi oboma stranami prestal platiť v januári a zatiaľ ho neobnovili. Okrem toho mocenská prázdnota, ktorú po sebe zanechala FARC dala priestor bojom o kontrolu nad odľahlými oblasťami na ekvádorsko-kolumbijskom pohraničí medzi odpadlíckymi bojovníkmi FARC, členmi ELN a silno ozbrojenými drogovými gangmi.


Zmluva medzi štátom a správcom národnej domény .sk je nevýhodná

Združenie poskytovateľov webhostingu považuje zmluvu upravujúcu pravidlá správy národnej domény za katastrofálnu.

BRATISLAVA. Súkromná firma SK-NIC si bude za správu národnej domény .sk naďalej nechávať miliónové zisky pre seba a štát navyše nebude môcť vypovedať zmluvu. Tvrdí to Združenie poskytovateľov webhostingu v reakcii na podpísanie dodatku k zmluve o spolupráci medzi štátom a touto spoločnosťou. Dodatok za štát podpísal Úrad podpredsedu vlády pre investície a informatizáciu Petra Pellegriniho v piatok 4. augusta. Združenie považuje zmluvu upravujúcu pravidlá správy národnej domény za katastrofálnu. "Potvrdzuje súčasný zlý stav a v niektorých oblastiach ešte viac posilňuje pozíciu spoločnosti SK-NIC. Podpredseda vlády Pellegrini, ktorý sa svojimi prísľubmi spravodlivejšej zmluvy medzi súčasným správcom a štátom staval do úlohy záchrancu domény .sk, v tejto úlohe zlyhal. S dodávateľom nedokázal vyrokovať lepšie podmienky pre štát a nekriticky akceptoval požiadavky SK-NIC v plnom znení," povedal predseda združenia Ondrej Jombík. Dodal, že aj cenotvorba zostáva v rukách SK-NIC a štát nemôže ovplyvniť ani to, keď bude databáza slovenských domén spravovaná v zahraničí. Na verejne prospešné projekty stačí firme naďalej vyčleniť 5 percent z tržieb, hoci internetová komunita požadovala aspoň 30 percent. Pochybuje však, či vôbec niečo v oblasti zmysluplných projektov pre verejnosť možno od súčasného správcu domény očakávať. "Ani len využitie tých 5 percent zo ziskov SK-NIC za posledné roky nevie firma ani štát napriek opakovaným žiadostiam preukázať a zdokladovať," upozornil Jombík. Za jedinú pozitívnu zmenu v dodatku k zmluve označil to, že údaje z databáz budú pravidelne zálohované do štátneho cloudu, aby sa predišlo vymazaniu slovenského internetu zo svetovej digitálnej mapy. Doteraz totiž podľa neho hrozilo, že keby sa súkromná firma rozhodla vypnúť slovenský internet, štát nemal žiadne prostriedky, ako tomu zabrániť. Snahu ÚPVII komunikovať s internetovou komunitou združenou okolo petície NašaDoména.sk považujú členovia ZPW za neúprimnú a len naoko. Spolu s ďalšími odborníkmi boli prizvaní dodatok pripomienkovať a do tohto procesu sa aktívne zapojili, ich pripomienky sa však do finálneho dokumentu nedostali. Úradníci odborníkom navyše sľubovali, že pred podpísaním zmluvy im dodatok ukážu s možnosťou prediskutovať ho. Toto sa malo podľa Jombíka uskutočniť v stredu 9. augusta na zasadnutí Komisie pre správu národnej domény .sk. "Tento sľub nedodržali a bez morálnych zábran nás oklamali. Nevýhodnú zmluvu bez akéhokoľvek upozornenia a diskusie podpísali už v piatok 4. augusta," zdôraznil. Cieľom združenia je, aby národnú doménu spravovala nezávislá nezisková organizácia s účasťou doménových registrátorov, poskytovateľov webhostingu, štátnych úradov, telekomunikačných operátorov, univerzít a ďalších relevantných subjektov, podobne ako je to v iných krajinách. "Fakt, že národnú doménu .sk spravuje súkromná firma a má z toho pohodlné niekoľkomiliónové zisky, je principiálne zlý. Je to nevýhodné pre ľudí na Slovensku aj pre samotný štát," uzavrel Jombík. Úrad podpredsedu vlády pre investície a informatizáciu I po podpise dodatku k zmluve uviedol, že správa národnej domény má jasnejšie a transparentnejšie podmienky fungovania a výrazne sa zlepšila aj pozícia štátu vo vzťahu k jej správcovi. Všetky zmeny budú musieť byť prerokované Komisiou pre správu národnej domény .sk. Správa národnej domény .sk je pevne pod kontrolou štátu. Uviedol to Úrad podpredsedu vlády pre investície a informatizáciu (ÚPVII) v reakcii na kritické vyjadrenia Združenia poskytovateľov webhostingu k podpisu dodatku zmluvy medzi štátom a spoločnosťou SK-NIC. Úrad vicepremiéra Petra Pellegriniho tvrdí, že vďaka podpisu dodatku zmluvy o správe národnej domény .sk boli nastavené jednoznačné právne vzťahy a zabezpečené plynulé a transparentné fungovanie a monitorovanie tohto systému. "Požiadavky a návrhy rôznych záujmových skupín boli podrobne prediskutované. Mediálne vyhlásenia združenia firiem obchodujúcich s registrovaním domény sú prejavom ich vlastných obchodných a lobistických záujmov," reagoval komunikačný odbor ÚPVII pre TASR. Úrad podľa neho jednoznačne zlepšil pozíciu štátu aj internetovej komunity. "Posilnil transparentnosť i právnu istotu pri správe národnej domény .sk a zaviedol možnosť odstúpenia od zmluvy, ako aj lepší mechanizmus financovania internetovej komunity. V súčasnosti pripravuje ÚPVII podrobnejšie rozpracovanie pravidiel realizácie zmluvy," priblížil. So správcom domény - spoločnosťou SK-NIC, ale aj internetovou komunitou plánuje pravidelne rokovať a pružne reagovať na aktuálny vývoj a potreby. "Komisia pre správu národnej domény .sk si však nemôže nechať nanútiť jednostranné názory záujmových skupín, ako napríklad poskytovateľov webhostingu," dodali z odboru komunikácie.


Pri nehode autobusu v Rusku zomreli traja ľudia

Po zrážke auta a autobusu sa obe vozidlá zrútili z  útesu.

MOSKVA. Traja ľudia zahynuli a 42 ďalších utrpelo zranenia pri zrážke autobusu s autom v blízkosti mesta Novorossijsk na juhu Ruska. Informovala o tom vo štvrtok agentúra TASS s odvolaním sa na ministerstvo zdravotníctva Krasnodarského kraja. Obe vozidlá sa prevrhli z útesu, uviedol pre TASS zástupca krasnodarského gubernátora Andrej Alexejenko. Tri obete - dvaja dospelí a jedno dieťa - sa nachádzali v aute. Vodiči automobilu i autobusu nehodu prežili. Záchranárskym tímom sa podarilo všetkých ľudí z autobusu dostať von. Celkovo bolo hospitalizovaných 28 osôb, z toho 11 detí. Príčina nehody nebola bezprostredne známa. Polícia uviedla, že v krvi vodiča autobusu nebol zistený alkohol.


Pokusili sa zavraždiť bangladéšsku premiérku, dostali trest smrti

Súd udelil tresť smrti desiatim islamistom.

NAÍ DILLÍ. Bangladéšsky súd udelil trest smrti desiatim lídrom a členom zakázanej islamistickej skupiny za to, že sa v roku 2000 pokúsili zavraždiť premiérku šejku Hasínu Vadžídovú, keď umiestnili bomby na jednom z jej zhromaždení. Sudca Mamtaz Begum v nedeľu v hlavnom meste Dháka nariadil pre mužov trest smrti zastrelením, čo je netypické, keďže v Bangladéši sa popravy vykonávajú väčšinou obesením. Obhajoba sa chce proti verdiktu odvolať.Prokuratúra uviedla, že dve bomby našli deň predtým, ako mala premiérka vystúpiť s prejavom pred študentmi v južnom meste Kotalipara. Odsúdení patria k militantnej skupine Harkat-ul-Džihád al-Islámí. Bangladéš zažíva v posledných rokoch nárast počtu útokov islamských radikálov.


Na Ukrajine začali prezidentské voľby, favoritom je komik  Zelenskyj

Hlavnými témami predvolebnej kampane bol boj proti korupcii a konflikt ny východe krajiny.

KYJEV. Na Ukrajine sa v nedeľu konajú prezidentské voľby. Favoritom je komik Volodymyr Zelenskyj, ktorý ešte nikdy nezastával žiadnu politickú funkciu. Ani on však pravdepodobne nezíska podporu potrebnú na víťazstvo v prvom kole. Vyplýva to z prieskumu, ktorý zverejnil pred víkendom Kyjevský medzinárodný sociologický ústav. Zelenskyj, ktorý si prezidenta zahral už v obľúbenom televíznom seriáli Sluha národa, presvedčil podľa údajov prieskumu 20,9 percenta voličov. Prezidenta Petra Porošenka, ktorý sa usiluje o druhý mandát, podporuje 13,7 percenta voličov. Treťou najsilnejšou kandidátkou je expremiérka Julija Tymošenková, ktorej prieskum pripisuje 9,7 percentnú podporu. O kreslo prezidenta Ukrajiny bojuje celkovo 39 kandidátov. Podľa oficiálnych údajov je v nedeľu oprávnených voliť okolo 35 miliónov ľudí, časť z nich však žije uviaznutá v separatistických regiónoch Doneck a Luhansk a na Ruskom okupovanom Kryme, kde voliť nemôžu. Hlavnými témami predvolebnej kampane bol boj proti korupcii a konflikt na východe Ukrajiny. Pokiaľ žiadny z kandidátov nezíska absolútnu väčšinu hlasov, druhé kolo sa uskutoční 21. apríla.


Občianske preukazy by mali časom vydávať aj deťom

Doklad má slúžiť na identifikáciu v rámci elektronického zdravotníctva.

BRATISLAVA. Deťom do 15 rokov by sa mohli časom začať vydávať občianske preukazy bez fotografie. Majú slúžiť na ich identifikáciu v rámci elektronického zdravotníctva. Pripustil to minister vnútra Robert Kaliňák (Smer). Presný termín zatiaľ známy nie je. Rodičia by zároveň v prípade záujmu deťom mohli na krátky čas vybaviť aj občiansky preukaz s fotografiou. Ten by mohol v Európe slúžiť podľa Kaliňáka ako cestovný doklad namiesto pasu. Pravdepodobne by sa mohol vydávať na dva roky. "Toto by sme chceli umožniť aj Slovákom, ktorí žijú v zahraničí a majú naďalej naše občianstvo," avizoval Kaliňák. Elektronické preukazy poistencov nakoniec nebudú vôbec. Vláda odsúhlasila novelu z dielne ministerstva zdravotníctva, ktorou sa ich plánované vydávanie, zruší. Pre potreby elektronického zdravotníctva ich majú nahradiť občianske preukazy. "Bude využívaný len klasický preukaz alebo ID karta s čipom," povedal minister zdravotníctva Tomáš Drucker (nominant Smer). Počíta s tým, že do konca roku 2021 by ich mali mať aj deti.


Ohlasy osobností: Magda môže vyhrať celý Wimbledon

ONLINE

Ohlasy osobností

Ostatné štvrťfinále

Prekvapenie pokračuje

Ohlasy osobností na postup slovenskej tenistky Magdalény Rybárikovej.

Romana Tabaková: "Semifinále. Úžasné. Ak Marion Bartoliová vyhrala Wimbledon, prečo nie Magda? Veľmi sa teším." Karina Cíleková-Habšudová: "Je to úžasný úspech, naozaj neuveriteľné. Toto pred takými 2-3 mesiacmi asi nikto nečakal. Teším sa spolu s Magdou a jej tímom, že dokázala pauzu vyvolanú zdravotnými problémami napokon pretaviť do takýchto výkonov. Tento výsledok je vyústením celej tej úspešnej šnúry založenej na psychickej aj hernej pohode. Dnes bola na kurte výrazne lepšia ako súperka." Miloslav Mečíř (kapitán daviscupového tímu SR, semfinalista Wimbledonu 1988): "Vždy sa veľmi teším, keď sa náš tenista dostane takto ďaleko na veľkom turnaji. Semifinále na grandslamovom turnaji je veľmi cenné a pekné, človek na to spomína aj celý život. To, že zdolala Plíškovú, je bomba. Ďalšie súperky možno nemala až také ťažké, ale určite si to semifinále zaslúži, keď vyradila všetky, ktoré sa jej postavili do cesty. V semifinále ju čaká Španielka Muguruzová-Blancová, čo už bude o čosi ťažšia súperka. Magde sa momentálne darí, ale musí sa dobre pripraviť." Fantastický úspech Magdy Rybárikovej a jej trénera Petra Hubera! Semifinále Wimbledonu je úžasný úspech aj pre náš tenis a celý slovenský šport. Kristína Kučová: "Sledujem Magdin postup a teším sa, že vyhráva. Verím, že môže vyhrať celý Wimbledon." Jana Čepelová: "Je to neskutočný úspech a sen každej hráčky: dostať sa takto ďaleko na grandslamovom turnaji. Veľmi jej držím palce a prajem, aby este pokračovala na Wimbledone ďalej." Dominik Hrbatý: "Je to úžasný úspech, pre Magdu životný. Semifinále Wimbledonu je neuveriteľné, je to kráľ všetkých grandslamov. Dostať sa tam je snom každého tenistu. Veľmi jej to želám, zaslúži si to. Prajem jej, aby si to užila, takéto pocity nie sú v živote tenistu časté. Športovec na takéto chvíle nezabúda do konca života, žijú s ním. Zapísala sa do histórie slovenského tenisu. Verím, že teraz v semifinále predvedie svoj najlepší tenis. Prajem jej, nech má z toho obrovský zážitok, krásnu skúsenosť aj spomienky. Je neskutočné, čo dokázala." Radka Zrubáková: "Je to fantastické. Z prvej časti zápasu som videla len útržky, druhú už som sledovala celú. Niekto možno mal obavu, že Magda v nej zaváha, ale ten záver zvládla super spôsobom. Postup do semifinále Wimbledonu je, samozrejme, príjemným prekvapením, ale možno k nemu viedlo práve to, že by to takmer nik nepredpokladal. Keď však človek Magdu dlhšie sledoval, registroval, že si ide to svoje, po zdravotných problémoch si vybrala dobrý sled turnajov, poctivo sa pripravovala a akoby sa prejavil pokoj z toho, že málokto od nej aj vzhľadom na tie ťažkosti ešte čakal čosi zázračné. Podľa mňa sa jej to aj práve z tohto dôvodu napokon podarilo." Katarína Studeníková (bývalá slovenská tenistka, niekdajšia 31. hráčka rebríčka WTA, osemfinalistka Wimbledonu 1996): "Je to fantastický a prekvapujúci úspech. Videla som Magdin celý zápas proti Češke Plíškovej, ktorý bol plný výborných výmen. Ostatné jej stretnutia na tohtoročnom Wimbledone som nevidela, ale sledujem výsledky. Výborné rozhodnutie bolo, že sa Magda začala rozohrávať na menších turnajoch na tráve, na ktorých si budovala sebavedomie a postupne sa dopracovala až k wimbledonskému semifinále. Myslím si, že má šancu postúpiť ešte ďalej. Držím jej palce!" Igor Moška (generálny sekretár STZ): "Fantastický úspech Magdy Rybárikovej a jej trénera Petra Hubera! Semifinále Wimbledonu je úžasný úspech aj pre náš tenis a celý slovenský šport. Veľmi sa teším, že Magda Rybáriková pripomenula Miloša Mečířa, ktorý bol doteraz jediný Slovák v histórii v semifinále Wimbledonu. Veľmi Magde želám, aby po finále wimbledonskej juniorky z roku 2006 si tento pocit zopakovala aj v súťaži žien, ale tentoraz s víťazným koncom. Jej aktuálna bilancia na tráve je úchvatná, hrá v úžasnej hernej pohode. Opiera sa o výborný pohyb aj servis. Som veľmi rád, že potvrdzuje svoje mimoriadne nadanie pre hru na tráve. Veľmi sa teším na štvrtok, keď Magda nastúpi proti Španielke Muguruzovej-Blancovej o veľké wimbledonské finále." Zuzana Kučová (bývalá slovenská tenistka): "Je radosť sledovať Magdinu hru a jej vystupovanie na kurte! Pôsobi veľmi koncentrovane a sebaisto a pritom pokorne. Myslím si, že ju určite uvidíme hrať aj vo finále. Má hru nato aby mohla Muguruzovú-Blancovú zdolať!" Matej Beňuš (slovenský vodný slalomár, strieborný medailista z OH 2016 v C1): "Z Magdinho úspechu sa veľmi teším. Poznáme sa a pozorne sledujem jej výsledky. Písal som jej, že jej takto na diaľku držím palce. Po zranení a operáciách sa dostala do výbornej formy, ktorá jej našťastie vydržala aj na Wimbledon."


Jednokolové voľby predsedov VÚC budú legitímnejšie, hovorí Gál

Budaj si však myslí, že zrušením druhého kola volieb by sa odobrala občanom jedna volebná šanca vyjadriť sa.

BRATISLAVA. Legitimita navrhovaných jednokolových volieb predsedov VÚC bude oveľa vyššia, lebo sa na nich zúčastní viac ľudí. V diskusnej relácii TA3 V politike to povedal poslanec Národnej rady SR Gábor Gál (Most-Híd) s tým, že takéto voľby prinesú aj značnú finančnú úsporu. "Keď vieme zvoliť primátora Bratislavy v jednokolových voľbách, prečo tak nemôžeme voliť predsedu VÚC," skonštatoval poslanec. V druhom kole volieb predsedov samosprávnych krajov sa podľa Gála zúčastňuje málo ľudí a nový predseda v ňom môže byť zvolený 10.000 hlasmi. "Keď budú voľby spojené a budú jednokolové, tak predseda VÚC bude zvolený 40.000 až 50.000 hlasmi. Legitimita volieb bude vyššia, lebo účasť v takto spojených voľbách bude oveľa vyššia," vysvetlil Gál. Poslanec Ján Budaj (OĽaNO-NOVA) si však myslí, že zrušením druhého kola volieb by sa odobrala občanom jedna volebná šanca vyjadriť sa. "Chcete zobrať šancu vybrať si presnejšie. To je znižovanie demokratických vymožeností. Pri takejto voľbe, väčšinovej voľbe, je to druhé kolo naozaj užitočné," skonštatoval poslanec. Argumenty o zvýšení volebnej účasti považuje za domnienky a zrušenie jedného kola volieb podľa neho neprinesie ani žiadnu finančnú úsporu. "Pôjde o kumulované voľby, a to sčítavanie bude podľa odhadu trvať najmenej dva dni a možno tri. Tie úspory sú vymyslený argument," podotkol Budaj. Vládou navrhovaná deklarácia k Mečiarovým amnestiám z roku 1998 nie je proti tomu, aby sa zrušili amnestie, ale je to, žiaľ, len placebo. V relácii V politike to povedal poslanec Ján Budaj (OĽaNO-NOVA). Kým Mečiarove amnestie nebudú zrušené, problém podľa neho bude taký, aký bol doteraz. "Spravodlivosť to neprinesie, to prinesie len dojem pre tých poslancov, ktorí podliehajú zatiaľ tlaku premiéra a nechcú hlasovať za zrušenie," skonštatoval Budaj. Poslanec NR SR Gábor Gál (Most-Híd) v relácii uviedol, že deklarácia morálne odsúdi predmetné trestné činy, no priznáva, že na druhej strane neumožní, aby v tejto veci prebehlo trestné konanie a vyšetrovanie, ktoré je potrebné doviesť do konca. "My to podporíme. Tá textácia deklarácie bola aj za našej účasti vytvorená. Ešte to ide do ústavnoprávneho výboru," povedal s tým, že formálno-právne to musí byť uznesenie parlamentu, a nie vlády. Gál podotkol, že Most-Híd okrem deklarácie podporí aj ústavný zákon o zrušení amnestií.


Prípad českej podnikateľky obvinenej z objednávky vraždy sa vráti na súd

Najvyšší súd v prípade podnikateľky obvinenej z prípravy vraždy manžela definitívne nerozhodol.

BRATISLAVA. Najvyšší súd (NS) v utorok nerozhodol v prípade českej podnikateľky Evy Z., ktorú prokurátor obžaloval z prípravy vraždy jej manžela. "Najvyšší súd ako súd odvolací napadnutý rozsudok prvostupňového súdu zrušil a vec mu vrátil na ďalšie konanie a rozhodnutie. Proti tomuto uzneseniu Najvyššieho súdu riadny opravný prostriedok nie je prípustný," uviedla pre TASR hovorkyňa Najvyššieho súdu Alexandra Važanová. Eva Z. sa na utorkovom procese na Najvyššom súde nezúčastnila, keďže dala svojmu obhajcovi súhlas na pojednávanie v jej neprítomnosti. Špecializovaný trestný súd (ŠTS) v Pezinku kvetinárku Evu Z. oslobodil spod obžaloby v januári minulého roka. Jeho rozhodnutie však nebolo právoplatné, pretože prokurátor podal odvolanie. ŠTS už raz, v auguste 2015, poslal obžalovanú v tejto kauze za mreže na deväť rokov. Eva Z. podala odvolanie, o ktorom rozhodoval Najvyšší súd. Na neverejnom zasadnutí rozsudok zrušil a vec vrátil ŠTS na opätovné prerokovanie a rozhodnutie vo veci pre, podľa jeho názoru, zásadnú chybu vo vykonávaní dôkazov. V prípade vystupoval kľúčový svedok Martin A., ktorého si podľa prokuratúry mala obžalovaná najať, aby vraždu uskutočnil. Martin A. však skutok oznámil strážcom zákona.


Trojica kandidátov na hlavného európskeho prokurátora spĺňa podmienky

Opozičná strana SaS podporuje Rumunku Lauru Kövesiovú.

BRATISLAVA. Všetci traja kandidáti spĺňajú podmienky pre zvolenie na post hlavného európskeho prokurátora, pričom Ministerstvo spravodlivosti SR nemá vyhranenú preferenciu pre žiadneho z nich. Uviedla to pre agentúru SITA hovorkyňa rezortu spravodlivosti Zuzana Drobová s tým, že takto znela inštrukcia rezortu pre ministerstvo diplomacie. Zároveň rezort Gábora Gála pri výbere šéfa európskej prokuratúry navrhuje zohľadniť širšie zahraničnopolitické priority alebo iné dôvody (napr. podporu pre kandidatúru SR na sídlo Európskej agentúry práce). Kandidátmi sú Rumunka Laura Kövesiová, Francúz Jean-François Bohnert a Andrés Ritter z Nemecka. Európska prokuratúra by mala vzniknúť koncom roka 2020. Jej úlohou bude stíhať trestné činy s vplyvom na európsky rozpočet, teda podvody s eurofondmi alebo veľké cezhraničné podvody na DPH. Sídliť bude v Luxemburgu. Delegovaní európski prokurátori budú sídliť v členských štátoch EÚ.Opozičná strana Sloboda a Solidarita v stredu na tlačovej besede uviedla, že SaS podporuje kandidátku na post riaditeľky Európskej prokuratúry Lauru Kövesiovú. Ako sa zhodli podpredsedníčka NR SR za SaS Lucia Ďuriš Nicholsonová a poslanec NR SR a tímlíder SaS pre spravodlivosť Alojz Baránik, kandidátka z Rumunska je lepšou voľbou ako Francúz Jean-Francois Bohnert. Zároveň vyzvali slovenskú vládu, aby sa taktiež priklonila na stranu kandidátky Kövesiovej. "Rada EÚ tam nechce mať takého pitbula ako je Laura Kövesiová, bojovníčka proti korupcii, nezastaví sa pred mocnými politikmi. Boja sa, že by nastal rozpor medzi starými a novými štátmi," povedala Nicholsonová s tým, že je dôležité, kto bude inštitút európskeho prokurátora zastávať. "Laura Kövesiová bojovala v Rumunsku. Ona pozná náturu nových členských štátov aj spôsoby tunelovania eurofondov. Ak by tam bola ona, korupcia pri eurofondoch, kauza našich farmárov, by neboli zametané pod koberec," dodala. Podľa nej aj rumunská vláda robí obštrukcie, aby znemožnila jej kandidatúru.Agentúra SITA oslovila so žiadosťou o reakciu aj MZVaEZ SR.


Japonský minister odstúpil kvôli nevhodnej poznámke o prírodnej katastrofe

Masahiro Imamura označil za dobré, že katastrofa zasiahla oblasť ďalej od Tokia.

TOKIO. Japonský minister pre obnovu oblastí zasiahnutých katastrofami Masahiro Imamura odstúpil z funkcie v súvislosti s vyjadrením o udalostiach z marca 2011, keď severovýchod ostrova Honšu zasiahlo ničivé zemetrasenie a vlny cunami. Podľa jeho slov "bolo dobre", že táto katastrofa postihla danú časť krajiny, a nie oblasti bližšie k hlavnému mestu Tokio. Premiér Šinzó Abe v stredu Imamurovu rezignáciu prijal, píše agentúra AP. Odstupujúceho ministra nahradil Masajoši Jošino, bývalý námestník ministra životného prostredia z prefektúry Fukušima, kde uvedená katastrofa spôsobila haváriu jadrovej elektrárne a zamorenie okolia radiáciou. Na následky tohto úniku nikto nezomrel, samotné cunami a zemetrasenie však po sebe zanechali vyše 18-tisíc mŕtvych. "Bolo dobre, že (tá katastrofa) postihla oblasť Tóhoku tam hore. Ak by sa to stalo bližšie k regiónu hlavného mesta, boli by mohutné, nesmierne škody," citovala agentúra Kjódó Imamurove slová na utorňajšej recepcii vládnucej strany, na ktorej sa zúčastnil aj premiér Abe. Minister vzal toto vyjadrenie okamžite späť a ospravedlnil sa, ale Abe údajne reagoval s kamenným výrazom v tvári. Už skôr v tomto mesiaci vyvolal Imamura kritiku, keď počas tlačovej konferencie vybuchol a povedal, že ľudia z Fukušimy, ktorí po jadrovej havárii dobrovoľne odišli, by sa mali o seba postarať sami. V posledných mesiacoch Abeho vláda riešila už viacero podobných prerieknutí a škandálov. V marci odstúpil poradca premiéra pre obnovu po tom, ako bolo kritizované jeho správanie počas návštevy zaplaveného mesta, kde sa nechal nosiť na chrbte svojím podriadeným. Predchodca Imamuru zase čelil podozreniu z krádeže dámskej spodnej bielizne.


Silná búrka v Indii si vyžiadala 60 obetí

V štáte Maháraštra počas chrámových modlitieb blesk usmrtil veriacich.

NAÍ DILLÍ. Najmenej 60 ľudí prišlo o život počas silnej búrky, ktorá postihla oblasti severnej a západnej Indie. Informoval o tom vo štvrtok indický štátny rozhlas. V štáte Maháraštra počas chrámových modlitieb blesk zasiahol a usmrtil troch ľudí, uviedla agentúra Reuters. Ďalšie obete okrem iného zahynuli pri zrútení domov. Indický premiér Naréndra Módí vyjadril zármutok nad obeťami katastrofy, ako uviedla na Twitteri jeho kancelária. Dodal, že vláda sa usiluje ľuďom postihnutým prírodnou katastrofou poskytnúť všemožnú pomoc. Meteorologický úrad predpovedal na štvrtok vo viacerých častiach východnej Indie ďalšie búrky.


Nemecká vláda odmieta zatajovanie faktov v súvislosti s teroristickým útokom v Berlíne

Podľa médií úrady deportovali do Tuniska muža s úzkymi kontaktmi na útočníka.

BERLÍN. Nemecká vláda poprela tvrdenia médií, podľa ktorých sa úrady snažili zatajiť účasť druhého muža na krvavom útoku na berlínskom vianočnom trhu v roku 2016 tak, že ho deportovali. Nemecký týždenník Focus v piatok informoval, že Bilala Ben Ammara zatkli niekoľko dní po útoku a o mesiac neskôr ho deportovali do Tuniska napriek tomu, že mal úzke kontakty na útočníka. Tuniský uchádzač o azyl Anis Amri zabil na vianočnom trhu v Berlíne 12 ľudí. K útoku sa neskôr prihlásil Islamský štát. Amri zomrel počas prestrelky s políciou v Taliansku.Hovorkyňa ministerstva vnútra Eleonore Petermannová uviedla, že deportácie uskutočňujú "v súlade so zákonom a určite nie za účelom niečo zakryť". Dodala, že minister vnútra Horst Seehofer nariadil deportáciu preveriť.


Kiska odcestuje na návštevu Južnej Kórei

Ide o vôbec prvú oficiálnu návštevu slovenskej hlavy štátu v tejto ázijskej krajine.

BRATISLAVA. Prezident Andrej Kiska v dňoch deviateho až 11. apríla absolvuje oficiálnu návštevu Kórejskej republiky Ako agentúru SITA informovala Henrieta Hajtová z tlačového oddelenie Kancelárie prezidenta SR, ide o vôbec prvú oficiálnu návštevu slovenskej hlavy štátu v tejto ázijskej krajine, ktorá patrí medzi najvýznamnejších mimoeurópskych hospodárskych partnerov Slovenska. „Takmer 100 kórejských spoločností doteraz investovalo na Slovensku asi 2,5 miliardy eur. Slovensko je pre Kórejskú republiku štvrtý najvýznamnejším exportným trhom v Európskej únii," uvádza prezidentská kancelária. V rámci svojho programu bude prezident SR rokovať s kórejským prezidentom Mun Če-inom, na ktorého pozvanie sa návšteva koná. „Obsahom rozhovorov bude predovšetkým ďalší rozvoj bilaterálnych vzťahov, osobitne v hospodárskej a inovačnej oblasti. Súčasťou návštevy budú stretnutia so zástupcami významných kórejských investorov na Slovensku, Kia Motors, Samsung Electronics, a rokovanie s predstaviteľmi Kórejskej asociácie pre medzinárodný obchod a návšteva inovačného centra Pangyo Tech Valley," informuje prezidentská kancelária. Prezidenta SR bude na ceste sprevádzať štátny tajomník ministerstva hospodárstva Rastislav Chovanec a skupina slovenských podnikateľov. V delegácii bude aj predseda Slovenskej akadémie vied pán prof. Pavol Šajgalík.


Spoločný projekt Toyoty a BMW odfotili počas testovania v Nemecku

MNÍCHOV, BRATISLAVA. "Špióni" odfotili v Nemecku prototyp pripravovaného športového auta. Pod typickou čierno-bielou kamuflážou sa skrýva auto nemecko-japonskej spolupráce, ktoré do predaja príde ako BMW Z5 a Toyota Supra. Fotky kamuflovaného prototypu zverejnili v posledných dňoch viaceré webstránky, sú dostupné napríklad na tomto linku. Toyota už možnú podobu Supry naznačila konceptom FT-1, ktorý predstavila na autosalóne v Detroite v roku 2014. Kamufláž však podľa všetkého zakrýva o niečo konzervatívnejšie tvary navyše auto je oproti konceptu o niečo menšie. O projekte spoločného športového auta Toyoty a BMW sa hovorí už asi päť rokov, toto je prvý raz, kedy niekto odfotil prototyp v premávke. Japonská automobilka už vyrába menšie športové auto GT86 v podobnej spolupráci so Subaru. Technické riešenia auta zatiaľ nie sú známe, Supra a Z5 budú využívať spoločnú hliníkovú karosériu a panely z karbónových vláken. Poháňané budú primárne zadné kolesá, Pod prednou kapotou sa usídli jedným alebo dvomi turbami preplňovaný šesťvalec. Najznámejšia štvrtá generácia Supry využívala radový šesťvalec, a tak je možné, že motor tejto konštrukcie bude do novinky dodávať BMW. Supra by mala byť v ponuke len ako kupé, BMW pravdepodobne ako kabriolet s pevnou strechou. Podľa prvých obrázkov to vyzerá, že interiérové diely - volant a páčky pod ním, prístrojový panel, ovládač iDrive - ale aj kolesá sú diely z iných modelov BMW.


Katalánsky súd nemôže rozhodnúť o zablokovaní novej vlády

Najvyšší súdny tribunál Katalánska nie je kompetentný rozhodovať o zablokovaní novej vlády Madridom.

BARCELONA. Najvyšší súdny tribunál Katalánska (TSJC) nie je kompetentný rozhodovať vo veci zablokovania vymenovania členov novej katalánskej vlády, ku ktorému pristúpila vláda v Madride. Toto svoje rozhodnutie TSJC oznámil v pondelok v Barcelone, informovala Catalan News Agency (CNA). Na TSJC sa obrátil nový katalánsky premiér Quim Torra, ktorý minulú stredu odložil prísahu svojho vládneho kabinetu na neurčito. Dôvodom je práve spor so španielskou vládou v Madride, ktorá odmieta zverejniť v oficiálnom vládnom vestníku nominácie na posty ministrov v katalánskej vláde, a tým bráni jej uvedeniu do úradu. Quim Torra svojho času sľúbil, že posty vo svojej vláde ponúkne všetkým ministrom kabinetu zosadeného Madridom 27. októbra 2017. Jeho ponuku prijali štyria z nich vrátane Jordiho Turulla a Josepa Rulla, ktorí sú stále vo väzení. Okrem toho Torra chce, aby sa na svoje posty vo vláde vrátili aj Lluís Puig a Toni Comín, ktorí pred trestným stíhaním v Španielsku ušli do Belgicka. Keďže španielska vláda naďalej blokuje zverejnenie Torrových nominácií vo vládnom vestníku, Katalánsko zostáva pod jej správou. Výbor právnych poradcov katalánskej vlády však podľa CNA konštatoval, že je to protiprávne. Podľa jeho názoru by Madrid mal povoliť zverejnenie nominácií na nových katalánskych ministrov. Právnici zastávajú názor, že formovanie katalánskej vlády patrí k Torrovým právomociam, ktoré nemajú byť schvaľované alebo kontrolované vládou v Madride. "Neexistuje žiadna právna okolnosť, ktorá by ministrov bránila prevziať funkcie," uvádza sa v stanovisku vládnych právnikov. Podobné stanovisko k nomináciám zverejneným Quimom Torrom zaujali aj ďalší právni experti. Podľa nich sú nominácie legálne: kandidáti na ministrov sú len vo vyšetrovacej väzbe, neboli súdení a teda ani odsúdení. Otázkou však podľa právnikov zostáva, či je múdre zastávať ministerské funkcie z väzenia. Spomínaný Jordi Turull by mal v novej vláde zastávať funkciu ministra bez kresla a Josep Rull by mal zodpovedať za územnú správu. Antoni Comín by mal viesť rezort zdravotníctva a Lluís Puig má mať na starosti kultúru. Španielska vláda považuje tieto nominácie za provokáciu. Vláda v Madride má dohľad nad Katalánskom od vlaňajšej jesene. Ujala sa ho po jednostrannom vyhlásení nezávislosti regiónu a následnom aktivovaní článku 155 španielskej ústavy.


Martin postúpil na turnaji v Číne už do štvrťfinále, súperovi dovolil uhrať šesť gemov

NANČANG. Slovenský tenista Andrej Martin postúpil do štvrťfinále dvojhry na turnaji ATP Challenger Tour v čínskom Nančangu (dotácia 50 000 USD, antuka). Vo štvrtkovom osemfinálovom stretnutí zdolal Portugalčana Goncala Oliveiru 6:4, 6:2. V súboji o postup do semifinále ho čaká Izraelčan Ben Patael. Andrej Martin (SR) - Goncalo Oliveira (Portug.) 6:4, 6:2


Bývalý Hotel Danube musí zmeniť kontroverznú fasádu

Ak hotel nebude mať nový výzor do októbra tohto roka, prevádzkovateľ ho bude musieť zavrieť.

STARÉ MESTO. Po tom, čo z bývalého Hotela Danube na Rázusovom nábreží minulý rok v lete odstránili lešenie a plachtu, ktorá zakrývala fasádu budovy počas rekonštrukcie, mnohí Bratislavčania zostali pobúrení. Stavebník totiž hotel premaľoval tmavou farbou a osadil na ňom výrazné okenice. Povolenie na takúto úpravu nemal. Pamiatkári, mestská časť Staré Mesto a viacerí Bratislavčania preto žiadali, aby sa výzor hotela priamo pod hradom v centre mesta zmenil. Developer nesúhlasil a od marca tohto roku predával cez internet v hoteli izby. Napriek tomu, že budova nebola skolaudovaná. Stavebný úrad mestskej časti Staré Mesto však dalo investorovi podmienku, že hotel skolauduje až po tom, čo zmení jeho fasádu, ktorá bude prijateľná pre pamiatkárov a architektov. Preto sa tento rok konala súťaž architektov, ktorí priniesli návrhy novej fasády hotela. Víťazom sa stal architekt Ľubomír Závodný, ktorého námet odsúhlasili pamiatkari aj investor. Po ich dohode mestská časť súhlasila s tým, že hotel môže byť predčasne otvorený s tou podmienkou, že stavebník prerobí jeho fasádu do októbra tohto roka. Ak by sľub to investor nedodržal, hotel bude musieť zavrieť. „Som rád, že vďaka nášmu principiálnemu postoju nekolaudovať hotel bez fasády, stavebník prišiel s riešením, ktoré je prijateľné pre pamiatkárov, architektov a verím, že aj pre obyvateľov a návštevníkov Bratislavy,“ povedal starosta Starého Mesta Radoslav Števčík. Hoci nová fasáda bude pracovať s rovnakými materiálmi, ktoré sú vzhľadom na polohu hotela na nízkej úrovni, celkovo bude hotel podľa architektov z Bratislava YIMBY pôsobiť o niečo lepšie. „Nebude ani zďaleka dosahovať architektonickú a výrazovú kvalitu iných budov v okolí, ako hotela Devín, Slovenskej národnej galérie a ďalších, no v konečnom dôsledku pôjde o niečo menšiu hanbu,“ povedal Adrian Gubčo, geograf a spoluautor blogu Bratislava YIMBY Kauza hotela Park Inn však podľa neho zostáva mementom, ako nepristupovať k architektúre na nábreží Dunaja, v priestore úplného jadra mesta. „Lokalita by mala spĺňať tie najvyššie architektonické kritériá, a to nielen budovy, ale aj verejné priestranstvá,“ dodal. Keď akciová spoločnosť Omega Investments v roku 2015 odhalila svoje plány so zadlženým hotelom, ukázala aj vizualizáciu, ako by malo nové bizniscentrum Bratislava River Center na brehu Dunaja vyzerať. Tento variant však počítal s tým, že pôvodná budova by sa zbúrala a objekt by sa postavil nanovo. Vizualizácia sľubovala moderný skelet s atypickou zelenou strechou, ktorej súčasťou mali byť aj otvorené záhradky. V súčasnosti je jasné, že ruský majiteľ pôvodný plán nezrealizoval a budovu v historickom centre hlavného mesta zrekonštruoval úplne inak, ako pôvodne plánoval. Starosta Števčík tvrdí, že k problémom s fasádou by nemuselo prísť, ak by stavebník rešpektoval stavebné povolenie, ktoré hovorilo, že pred realizáciou fasády si musí jej finálnu verziu schváliť krajským pamiatkovým úradom. „To sa nestalo a vznikol tu vinou stavebníka tento stav, ktorý tu máme od vlaňajšieho leta,“ povedal Števčík.


Dúbravku predstavili v Newcastle. Prinesie konkurenciu, tvrdí Benítez

Do tímu tohto nováčika Premier League zamieril v posledný deň zimného prestupového obdobia.

NEWCASTLE. Slovenský futbalový reprezentačný brankár Martin Dúbravka definitívne bude vo svojej kariére pokračovať v anglickom Newcastli United. Do tímu tohto nováčika Premier League 2017/2018 zamieril v posledný deň zimného prestupového obdobia na Britských ostrovoch z AC Sparta Praha na hosťovanie do konca sezóny s možnosťou opcie na trvalý prestup. Dúbravka v stredu vo večerných hodinách úspešne absolvoval v Newcastli lekársku prehliadku a podpísal kontrakt. Newcastle potvrdil transfer prostredníctvom svojho webu krátko pred 1.00 h SEČ už vo štvrtok s dôvetkom, že 29-ročný gólman môže debutovať už v nedeľňajšom ligovom stretnutí na ihrisku Crystal Palace (15.15 h SEČ). V noci zo stredy na štvrtok o Dúbravkovom odchode informoval aj web Sparty, ktorý dodal, že skompletizoval prestup 30-ročného brankára Florina Nitu z rumunského FCSB. Podľa aktuálnych informácií isport.cz Newcastle v utorok poslal Sparte ponuku na hosťovanie za dva milióny s opciou na prestup za ďalšie štyri milióny, napokon uspel. "Cítim sa výborne. Je to veľký krok v mojej kariére a tiež v živote. V klube je cítiť energiu ľudí, ktorí sú jeho súčasťou. Budem tvrdo pracovať, aby som dokázal, že si zaslúžim tu byť," povedal Dúbravka pre web svojho nového zamestnávateľa. Španielsky tréner Newcastlu Rafael Benítez skonštatoval: "Dúbravka je slovenský reprezentačný brankár a tiež hráč so skúsenosťami. Musí sa rýchlo adaptovať, keďže prichádza zo zahraničia, no je veľmi agilný a dobre hrá nohami. Do bránky prinesie určitú konkurenciu - a to je to, čo si želáme." Benítez má k dispozícii troch gólmanov - vedno s Dúbravkom 31-ročného Íra Roberta Elliota a 27-ročného Angličana Karla Darlowa. Dvadsaťročný Freddie Woodman v stredu zamieril na hosťovanie do škótskeho FC Aberdeen. Elliot má v tejto sezóne na konte 16 zápasov v Premier League, Darlow odchytal deväť stretnutí. Newcastle, ktorý v stredu doma remizoval 1:1 s FC Burnley, po 25 kolách figuruje s 24 bodmi (bilancia 6-6-13) na 14. mieste tabuľkového poradia o skóre pred triom Brighton & Hove, Stoke City, Huddersfield Town a je jeden bod od zostupového pásma. Vladimír Kinder - FC Middlesbrough Stanislav Varga - AFC Sunderland (aj hosťovanie vo West Bromwichi Albion) Igor Bališ - West Bromwich Albion Szilárd Németh - FC Middlesbrough Vladimír Labant - West Ham United Vratislav Greško - Blackburn Rovers Ján Kozák ml. - West Bromwich Albion Ľubomír Michalík - Bolton Wanderers Martin Škrtel - FC Liverpool Marek Čech - West Bromwich Albion Miroslav Stoch - FC Chelsea Vladimír Weiss ml. - Manchester City (aj hosťovanie v Boltone Wanderers) Ján Mucha ml. - FC Everton Dionatan Teixeira - Stoke City Filip Lesniak - Tottenham Hotspur


Boeing čelí žalobe akcionára, podľa ktorého skrýval problémy stroja 737 Max

Firma podľa Richarda Seeksa tajila problémy, aby zvýšila ceny akcií.

NEW YORK. Akcionár amerického výrobcu lietadiel Boeing zažaloval firmu pre údajné skrývanie problémov stroja 737 Max s cieľom zvýšiť ceny akcií. Akcionár Richard Seeks tvrdí, že Boeing mal investorov informovať o problémoch v oblasti bezpečnosti jeho najpredávanejšieho lietadla po tragickej nehode v októbri minulého roka. Namiesto toho firma akcie posunula do umelej výšky optimistickým vyjadrovaním sa o budúcich predajoch predtým, ako druhá tragická havária v marci spôsobila pokles akcií, tvrdí žalujúci akcionár. Žaloba, ktorá bola podaná na okresom súde v Illinois, sa snaží o štatút hromadnej žaloby všetkých akcionárov Boeingu, ktorí kúpili akcie medzi 8. januárom a 21. marcom tohto roka. Boeing hneď neodpovedal na žiadosť, aby sa k žalobe vyjadril.Žaloba zároveň tvrdí, že firma zatajila pred investormi, že americký Federálny letecký úrad (FAA) jej dal oprávnenie, aby pomáhala pri certifikácii bezpečnosti lietadla Max. Prax FAA, v rámci ktorej deleguje kontrolu bezpečnosti na výrobcov, sa po leteckých nešťastiach stala terčom kritiky aj zo strany kongresového vyšetrovania. Boeing čelí aj vyšetrovaniu zo strany amerického ministerstva spravodlivosti a generálneho inšpektora ministerstva dopravy.


Asistenta generálneho manažéra Senators obvinili z obťažovania

OTTAWA. Päťdesiatšesťročný Randy Lee, ktorý čelí obvineniu z obťažovania, odstúpil z postu asistenta generálneho manažéra v klube NHL Ottawa Senators. Vedenie kanadského hokejového klubu oznámilo jeho rezignáciu v utorok a dodalo, že hľadá za neho náhradu. Lee mal 30. mája počas testov talentovaných mladíkov v Buffale počastovať vulgárnymi nadávkami a následne chytiť za rameno 19-ročného šoféra hotelového shuttle busu. Na súde 6. júla obvinenie z obťažovania odmietol. Generálny manažér Senators Pierre Dorion ešte v júni oznámil, že klub dočasne suspendoval Leeho, ktorý tak nemohol vykonávať svoju činnosť v Ottawe a ani vo farmárskom tíme v Belleville. "Musím myslieť na svoje povinnosti v hokejovom klube. Potrebujú asistenta generálneho manažéra, ktorý sa môže plne sústrediť na nadchádzajúcu sezónu. Ja toho nie som schopný, pokiaľ sa tento prípad neuzavrie," citovala Leeho agentúra AP. Ten pracoval v štruktúrach Senators dlhých 23 rokov, z toho uplynulých päť sezón ako asistent GM. Obvinený funkcionár sa mal pôvodne postaviť pred súd v Buffale v stredu, ten ale odročili na 13. septembra.


Počet dôchodcov na Slovensku prvýkrát presiahol 1,4 milióna

Medziročne ide o nárast o 8,9 tisíca penzistov.

BRATISLAVA.Počet dôchodcov na Slovensku ku koncu júna tohto roka prvýkrát presiahol 1,4 milióna. V porovnaní s koncom júna minulého roka ide o nárast o 8,9 tisíca penzistov. Od konca júna 2005 pritom na Slovensku pribudlo 188,2 tisíca dôchodcov. Vyplýva to zo štatistík Sociálnej poisťovne. Počet penzistov bude podľa analytika Nadácie F. A. Hayeka Martina Reguliho aj naďalej stúpať. "A to najmä kvôli tomu, že do dôchodku bude odchádzať veľmi početná generácia "Husákových detí"," povedal pre agentúru SITA. V tomto kontexte bude podľa neho významný aj vplyv ústavného zastropovania dôchodkového veku, čo tiež spôsobí nárast počtu penzistov. Hlavnou kategóriou penzistov, ktorí stoja za nárastom počtu dôchodcov na Slovensku, sú poberatelia starobných dôchodkov. Kým v júni 2005 evidovala Sociálna poisťovňa necelých 916 tisíc starobných dôchodcov, ku koncu minulého mesiaca ich už bolo vyše 1 milión 74 tisíc. Ich počet tak vzrástol o 158 tisíc. Počet starobných dôchodcov stúpa aj napriek tomu, že sa od roku 2017 začal na Slovensku zvyšovať vek odchodu do dôchodku podľa strednej dĺžky dožitia. V roku 2017 sa vek odchodu do penzie zvýšil zo 62 rokov na 62 rokov a 76 dní, vlani dôchodkový vek stúpol na 62 rokov a 139 dní a od začiatku tohto roka na 62,5 roka. V rokoch 2020 až 2023 sa dôchodkový vek každoročne zvýši o dva mesiace. V roku 2023 tak penzisti pôjdu do dôchodku v 63 rokoch a dvoch mesiacoch. Počet starobných dôchodcov v budúcnosti podľa Rady pre rozpočtovú zodpovednosť (RRZ) zvýši zavedenie stropu na dôchodkový vek. Parlament totiž koncom marca schválil ústavný zákon, ktorým sa zavádza strop na dôchodkový vek na úrovni 64 rokov. Žena, ktorá vychovala jedno dieťa, bude mať právo ísť do dôchodku najneskôr vo veku 63,5 roka. Ak žena vychovala dve deti, bude môcť ísť do penzie najneskôr v 63 rokoch a žena s tromi a viacerými vychovanými deťmi bude mať strop na dôchodkový vek na úrovni 62,5 roka. Keďže sa podľa rozpočtovej rady zvýši počet dôchodcov a výkonnosť ekonomiky bude pre nižší počet ekonomicky aktívnych ľudí nižšia, na vykrytie vyšších výdavkov na dôchodky bude potrebné nájsť dodatočné príjmy. Podľa RRZ by mohlo ísť o zvýšenie odvodov, daní, zníženie iných výdavkov verejnej správy alebo zníženie samotnej výšky dôchodkov nad rámec ich zníženia vplyvom kratšej kariéry.


Európska centrálna banka nezmenila úrokové sadzby

Rada guvernérov očakáva, že sadzby by mohli v budúcnosti ešte klesnúť.

FRANKFURT NAD MOHANOM. Európska centrálna banka (ECB) v súlade s očakávaniami nezmenila nastavenie menovej politiky po tom, ako v septembri prijala nové menové stimuly. Rada guvernérov ponechala kľúčovú sadzbu na úrovni 0,00 %. Depozitná sadzba zostala na úrovni -0,50 % a sadzba na jednodňové refinančné operácie na úrovni 0,25 %. Rada guvernérov očakáva, že hlavné úrokové sadzby zostanú na aktuálnych úrovniach, alebo ešte klesnú, kým sa výhľad rastu spotrebiteľských cien nezačne výrazne približovať k inflačnému cieľu ECB. ECB sa snaží dosiahnuť v strednodobom horizonte medziročnú mieru inflácie tesne pod dvoma percentami. Navyše táto konvergencia sa musí konzistentne prejavovať v dynamike inflácie. Rada tiež potvrdila, že v súlade s jej septembrovým rozhodnutím sa od 1. novembra obnoví program nákupu aktív (asset purchase programme, APP). Mesačný objem nákupov bude predstavovať 20 miliárd eur. Rada guvernérov predpokladá, že program bude pokračovať, kým to bude potrebné na umocnenie stimulačného vplyvu nastavenia základných sadzieb. Program sa skončí až tesne predtým, než ECB začne zvyšovať svoje kľúčové sadzby. ECB takisto bude pokračovať v reinvestovaní plného objemu splátok istiny z dlhopisov získaných v rámci programu nákupu aktív ešte dlhší čas po tom, ako začne zvyšovať úrokové sadzby, a v každom prípade tak dlho, kým to bude potrebné na zachovanie priaznivých likvidných podmienok a vysokého stupňa menovej akomodácie. Štvrtkové zasadnutie bolo posledné, ktoré viedol šéf ECB Mario Draghi. Ten z funkcie odchádza na konci októbra, od 1. novembra ho na čele banky vystrieda bývalá šéfka Medzinárodného menového fondu (MMF) Christine Lagardeová.


Ako kašeľ či horúčka. Migréna by mohla telo chrániť

Jednotlivé zložky migrény by mohli naznačovať, že nejde o ochorenie ale obranný systém.

BRATISLAVA. Záchvaty migrény by podľa novej teórie mohli slúžiť ako ochranný mechanizmus mozgu. Podľa článku v časopise Headache zrejme bolesť hlavy slúži na opravu častí mozgu, ktoré poškodil oxidačný stres. Migrény postihujú približne štrnásť percent svetovej populácie, čo predstavuje viac než miliardu ľudí. Iba Spojené štáty v dôsledku migrény prichádzajú o 36 miliárd dolárov ročne a stratia 113 miliónov pracovných dní. Predchádzajúci výskum naznačil, že osoby s migrénami majú vyššie úrovne oxidačného stresu. Vzniká kvôli nezdravému životnému štýlu, poruchám spánku, hluku, znečisteniu ovzdušia a nevhodnej strave. K oxidačnému stresu dochádza v prípade, že sa v tele nahromadia voľné radikály a organizmus má problém brániť sa jeho škodlivým účinkom. Jonathan Borkum z Univerzity v Maine skúmal jednotlivé zložky migrény. A ak za najväčšiu hrozbu pre mozog považujeme prerušenie dodávky krvi, tak v tomto kontexte sa zložky migrény javia ako obrana. Posilňuje sa antioxidačná ochrana, znižuje sa tvorba oxidantov, klesá energetická spotreba a najmä sa uvoľňujú rastové látky, ktoré chránia existujúce neuróny a podporujú vznik a vývoj nových neurónov. „Medzi týmito zložkami záchvatu migrény existujú spätné väzby, ktoré ich prepájajú do integrovaného systému,“ vysvetlil Borkum. „Zdá sa teda pravdepodobné, že záchvaty migrény nie sú jednoducho vyvolané oxidačným stresom, ale pred ním aktívne mozog chránia a opravujú ho.“ Borkumov prístup je prinajmenšom netradičný, pretože migrénu (ktorú sprevádza bolesť, nevoľnosť a citlivosť na svetlo či zvuk) nevníma ako poruchu. Bolesť hlavy sa odrazu ocitá v rovnakej kategórii ako niektoré iné príznaky ochorení. Ani horúčka, opuch, bolesť alebo kašeľ nie sú samotnou chorobou, ale skôr súčasťou obrany tela proti nej. A ak teóriu potvrdí aj ďalší výskum, lieky proti bolesti hlavy prestanú mať význam. Namiesto toho sa bude výskum sústrediť na hľadanie preventívnych liekov a aspektov životného štýlu, ktoré budú účinne znižovať oxidačný stres. Integrovaný systém na ochranu a opravu mozgu by tiež mohol ukázať cestu ako zabrániť neurodegeneratívnym ochoreniam. DOI: 10.1111/head.13214


Trump tvrdí, že Obama odpočúval jeho telefóny

WASHONGTON. Americký prezident Donald Trump v sobotu obvinil svojho predchodcu v úrade, Bracka Obamu, že v priebehu vlaňajšej predvolebnej kampane inicioval odpočúvanie v Trumpovej kancelárii. Trump to napísal na svojom účte na twitteri bez toho, aby uviedol, odkiaľ a či vôbec má dôkazy. "Hrozné! Práve som zistil, Obama odpočúval moje telefóny v Trump Tower krátko pred (mojím) víťazstvom," napísal v sobotu v jednom z tweetov americký prezident. V ďalšom tweete napísal: "Stavím sa, že dobrý právnik by urobil skvelý prípad z toho, že prezident Obama v októbri odpočúval moje telefóny, krátko pred voľbami!" Trump však v žiadnom zo statusov neuviedol, či má svoje tvrdenia podložené dôkazmi. Podľa denníka The Independent sa Trump už preslávil častými nepodloženými a niekedy až bizarnými tvrdeniami. Britský denník pripomína, že zďaleka nejde o prvý prípad, keď Trump obvinil svojho predchodcu. Minulý mesiac Trump vyhlásil, že Obama podľa neho stojí za protestnými demonštráciami, ktoré sa po nástupe Trumpa do Bieleho domu rozšírili do amerických miest. Vlani sa zasa Trump verejně hlásil k teórii, že Barack Obama sa nenarodil v USA a že jeho rodný list je "sfalšovaný".


Ceny ropy opäť klesli pre spomaľovanie globálnej ekonomiky

Americká WTI sa obchoduje okolo 52,50 USD za barel.

LONDÝN. Ceny ropy vo štvrtok dopoludnia mierne klesli. Americká WTI sa obchoduje okolo 52,50 USD (48,05 eura) za barel. Dôvodom sú obavy týkajúce sa spomaľovania globálnej ekonomiky, dopytu po rope a nadmernej ponuke, ktorá pretrváva aj napriek obmedzeniu ťažby zo strany Organizácie krajín vyvážajúcich ropu (OPEC) a ďalších producentov. Barel (159 litrov) americkej ropy WTI s novembrovým kontraktom sa o 11.51 h SELČ predával po 52,53 USD. To bolo o 11 centov alebo 0,21 percenta menej ako v stredu (2. 10.) na konci obchodovania na newyorskej komoditnej burze. Decembrový kontrakt na severomorskú ropu Brent zlacnel o 16 centov alebo 0,28 percenta na 57,53 USD za barel. Rast súkromného sektora v eurozóne sa v septembri prakticky zastavil, ukázal zložený index nákupných manažérov firmy IHS Markit. V stredu USA ohlásili dovozné clá na tovar z Európskej únie. Stredajšia správa amerického ministerstva energetiky ukázala, že ropné rezervy v USA v uplynulom týždni stúpli o 3,1 milióna barelov, čo bolo viac, než sa očakávalo. Trh sa aktuálne sústredí na vývoj v ekonomike, odkiaľ aktuálne neprichádzajú pozitívne správy.


Nemecká polícia vyzvala ľudí, aby neotvárali podozrivé zásielky

Balíkové alebo listové bomby totiž spravidla explodujú pri otváraní.

BERLÍN. Nemecká polícia, ktorá pokračuje v pátraní po vydieračovi alebo vydieračoch prepravnej spoločnosti DHL, v stredu opakovane dôrazne varovala občanov pred otváraním podozrivých zásielok. Policajné prezídium v Brandenbursku zdôraznilo, aby sa adresáti pri podozrení v prípade balíka či listu zásielky nedotýkali a privolali odbornú pomoc. Balíkové alebo listové bomby totiž spravidla explodujú pri otváraní zásielok. Polícia zverejnila aj charakteristické črty eventuálne podozrivých zásielok. Iba v priebehu utorka občania upozornili na osem podozrivých zásielok, obsah žiadnej sa však napokon neukázal ako nebezpečný. Vyšetrovacia komisia, ktorej názov Luise odvodený od názvu lekárne v Postupime, kam v uplynulý piatok doručili balík s nebezpečným obsahom, sa zmenil na Quer v narážke na QR kód použitý pri zašifrovaní vydieračského listu, dostala medzičasom už okolo 70 podnetov od verejnosti. Ako však konštatovala policajná hovorkyňa Stefanie Klosová, na horúcu stopu kriminalisti naďalej čakajú. Polícia nechcela komentovať informáciu stredajšieho vydania denníka Bild, podľa ktorej vydierač alebo vydierači požadujú od DHL desať miliónov eur v digitálnej mene bitcoin. DHL - divízia nemeckej poštovej spoločnosti Deutsche Post - doručila vlani v Nemecku 1,2 miliardy balíkov, pričom v najrušnejší deň predvianočného obdobia to bolo 8,4 milióna poštových zásielok. Ako súčasť vydierania DHL sa ukázal balík, ktorého nález spôsobil v uplynulý piatok bombový poplach v blízkosti vianočného trhu v centre nemeckého mesta Postupim. Balíková bomba obsahovala okrem iného okolo sto klincov a nekonkretizovanú bielu látku v kovovom valci. Podobný balík začiatkom novembra doručili aj obchodníkovi vo východonemeckom Frankfurte nad Odrou, ktorý sa po otvorení vznietil. Polícia, ktorá najskôr varovala pred obsahom balíka, no potom ho označila za pravdepodobne neschopný explózie, neskôr pripustila, že bol veľmi nebezpečný: pri výbuchu by totiž spôsobil veľmi ťažké zranenia.


Szydlová na summite vo Švédsku protestovala proti urážaniu Poliakov

Približne 60-tisíc ľudí sa zapojilo do pochodu vo Varšave, ktorý usporiadali krajne pravicové skupiny.

GÖTEBORG. Poľská premiérka Beata Szydlová, ktorá sa v piatok zúčastnila na sociálnom summite EÚ vo Švédsku, povedala pri tejto príležitosti iným európskym lídrom, že nie je prijateľné, aby boli Poliaci pochodujúci vo Varšave počas nedávneho štátneho sviatku odsudzovaní na pôde Európskeho parlamentu (EP) ako "fašisti". Podľa vlastných slov nikdy nedovolí, aby boli jej krajania "ohováraní a urážaní" takýmto spôsobom v rámci medzinárodného fóra, informovala agentúra AP. Približne 60-tisíc ľudí sa zapojilo do pochodu vo Varšave, ktorý usporiadali krajne pravicové skupiny minulú sobotu, keď Poľsko oslavovalo Deň nezávislosti. Niektorí z účastníkov niesli transparenty vyzývajúce na "bielu Európu" alebo zobrazujúce iné symboly nadradenosti bielej rasy. Akcia vyvolala kritiku počas stredajšej rozpravy EP, v ktorej niektorí poslanci označili pochodujúcich za "fašistov". Konzervatívna poľská premiérka po skončení summitu vo švédskom Göteborgu vyhlásila, že dôrazne odsudzuje extrémizmus, ale väčšina ľudí, ktorí sa zapojili do uvedeného pochodu, neboli extrémisti. "Nikdy nedovolím, aby bol ohováraný a urážaný môj národ, ktorý sa stal obeťou dvoch totalitných režimov," citovala Szydlovú AP.


Indický biskup čelí žalobe za znásilňovanie rehoľnej sestry

Franco Mulakkal obvinenia odmieta a označil ich za nepodložené a vymyslené.

NAÍ DILLÍ. Indické úrady v utorok obžalovali rímskokatolíckeho biskupa za opakované znásilňovanie rehoľnej sestry v kláštore. Biskup Franco Mulakkal čelí žalobe za znásilnenie, protizákonné väznenie a vydieranie. Informácie potvrdil šéf okresnej polície v štáte Kérala.Žena, ktorej meno nezverejnili, šla na políciu minulý rok po tom, ako sa na kňaza niekoľko ráz sťažovala cirkevným predstaviteľom. Následne skupina mníšok zorganizovala protesty za zatknutie Mulakkala, čo sa aj napokon stalo, no po niekoľkých týždňoch ho prepustili. Duchovný pôsobil ako oficiálny patrón komunity sestier a disponoval veľkým vplyvom na rozpočet a prideľovanie pracovných miest. Obeť uviedla, že ju znásilňoval v rokoch 2014 až 2016. Obžalovaný však tieto tvrdenia odmieta a označil ich za "nepodložené a vymyslené". Vyhlásil, že rehoľníčka sa na neho snažila zatlačiť, aby získala lepšie pracovné miesto.


Rukojemnícka dráma v britskom zábavnom parku sa skončila

Ozbrojený muž tam držal dve rukojemníčky.

LONDÝN. Britská polícia musela v nedeľu zasahovať v zábavnom parku v Nuneatone v centrálnej časti Anglicka po tom, čo tam ozbrojený muž držal dve zamestnankyne bowlingovej herne ako rukojemníčky. Pre stanicu BBC to uviedol riaditeľ spoločnosti, podľa ktorého sa incident skončil a nevyžiadal si žiadne obete. Televízia Sky News informovala, že ozbrojeným mužom by mal byť exmanžel alebo bývalý priateľ jednej z rukojemníčok. Na Twitteri predtým polícia varovala verejnosť, aby sa k miestu nepribližovala, a vylúčila súvislosť s teroristickou činnosťou. O ozbrojencovi informovali médiá s odvolaním sa na svedkov. Portál Coventry Telegraph uviedol, že útočník mal brokovnicu so skrátenou hlavňou. Na mieste bolo niekoľko sanitných vozidiel a v areáli pristála aj helikoptéra leteckej záchrannej služby, ktorá však po určitom čase odletela z miesta.


Trumpa musia definitívne potvrdiť. Tí, ktorí ho nemajú radi, dúfajú v zázrak

WASHIGNTON. V Spojených štátoch sa v pondelok schádza Zbor voliteľov, ktorý definitívne potvrdí budúceho prezidenta. Američania, ktorí nemajú radi Donalda Trumpa, stále dúfajú v zázrak. Ten je síce možný, ale podľa politológov nepravdepodobný. Voľby prezidenta sa konali pred vyše mesiacom, 8. novembra, a odvtedy sa ako o budúcom prezidentovi hovorí o Donaldovi Trumpovi. Hoci väčšina voličov hlasovala za Hillary Clintonovú, víťazom volieb sa stal Donald Trump. Hlasy voličov sa totiž podľa amerického volebného systému v každom štáte pretavujú do hlasov voliteľov a tých získal viac Trump. Voliteľov je 538 a väčšinou ide o členov strán. Počet voliteľov v každom štáte je určený počtom obyvateľov štátu, plus každý štát má ďalších dvoch. To má dať málo obývaným štátom trochu viac slova v rozhodovaní. Štáty by podľa tvorcov tohto systému nemali mať pri výbere prezidenta slabé slovo len preto, že majú málo obyvateľov. Volitelia vždy hlasujú až niekoľko týždňov po tom, ako hlasovali voliči. V týchto voľbách to pripadlo na 19. decembra. Volitelia za zaväzujú hlasovať za toho kandidáta, ktorý v ich štáte vyhral v hlasovaní voličov. V minulosti sa ale niekoľkokrát stalo, že hlasovali inak. Za porušenie záväzku im nehrozí nič vážne. Mnohí Američania dúfajú, že i v pondelok volitelia zvrátia výsledok hlasovania voličov. Niektorým sa nepáči Donald Trump, iní kritizujú volebný systém. Argumentujú tým, že Hilllary Clintonová získala o takmer tri milióny hlasov voličov viac, a preto by mala byť prezidentkou. Donald Trump získal 306 z 538 voliteľov, pričom minimum potrebné na výhru je 270. Na to, aby volitelia zvrátili výsledok hlasovania občanov, by v pondelok muselo 37 z 306 Trumpových voliteľov hlasovať za jeho súperku. Podľa informácií amerických médií však o tom uvažuje len niekoľko z nich. Zbor voliteľov sa neschádza ako zbor na jednom mieste, ale volitelia v každom štáte sa zídu a budú hlasovať v Kapitole daného štátu, teda v sídle zákonodarcov štátu. Hlasy voliteľov spočíta 6. januára Kongres. Nový prezident bude inaugurovaný 20. januára.